Remaja bunuh suami terlepas hukuman gantung

MUAR, 10 April – Seorang remaja perempuan terlepas hukuman gantung apabila Mahkamah Tinggi Muar mengarahkannya dipenjara pada satu tempoh sehingga mendapat pengampunan Sultan Johor selepas didapati bersalah membunuh suaminya, lima tahun lepas.

Pesuruhjaya Kehakiman Awang Armadajaya Awang Mahmud membuat keputusan ke atas remaja yang kini berusia 22 tahun tersebut selepas mendapati pihak pembelaan gagal menimbulkan keraguan munasabah terhadap kes pendakwaan.

Mengikut pertuduhan, remaja yang ketika itu berusia 17 tahun didakwa membunuh suaminya, Mohd Firdaus Md Sallehuddin, 28, di sebuah rumah di Jalan Indah 6, Taman Pertama Indah, Sungai Abong, di sini, kira-kira pukul 1.30 tengah hari, 14 Okt 2017.

Bagaimanapun, Awang Armadajaya dalam penghakimannya berkata, seseorang di bawah umur tidak boleh dikenakan hukuman mati, tetapi boleh dipenjara sehingga mendapat perkenan Sultan Johor.

“Oleh kerana pada tarikh kejadian kamu berusia 17 tahun 11 bulan dan 10 hari maka kamu ditakrifkan sebagai kanak-kanak di bawah Akta Kanak-Kanak 2001. Kamu tidak boleh dijatuhkan hukuman mati. Kamu dijatuhkan hukuman di atas kehendak dan ihsan Sultan Johor sehingga satu masa yang ditetapkan. Kamu boleh merayu kepada Lembaga Pengampunan dan Sultan Johor untuk sebarang peringanan hukuman.

“Jika kamu dewasa saya terpaksa jatuhkan hukuman mati. Bersyukur kepada Allah kamu terselamat daripada hukuman mati. Saya doakan supaya kehidupan kamu selepas ini menjadi lebih baik, jadi orang bermanfaat, berguna kepada masyarakat dan keluarga. Saya sudah mendengar rayuan peguam kamu yang mana kehidupan kamu penuh dengan dukacita,” katanya.

Berdasarkan fakta kes, pesalah menikam suaminya menggunakan pisau pemotong sayur di bahagian dada di kediaman milik majikan suaminya yang bekerja sebagai pembantu kedai menjual ayam di sebuah pasar dan kejadian itu berlaku selepas kira-kira lima bulan mereka mendirikan rumah tangga.

Sepanjang perbicaraan yang berlangsung sejak 2017, tujuh saksi pendakwaan dan dua saksi pembelaan iaitu pesalah serta bapa angkat dipanggil memberi keterangan.


Menteri Kabinet harap tahun harimau bawa kemakmuran

KUALA LUMPUR, 31 Jan – Menteri Kabinet mengucapkan Selamat Tahun Baharu Cina kepada rakyat Malaysia yang akan menyambutnya esok dengan masing-masing berharap tuah Tahun Harimau kali ini terus membawa kemakmuran dan kekuatan kepada Keluarga Malaysia.

Menteri Perpaduan Negara Datuk Halimah Mohamed Sadique berkata Tahun Harimau melambangkan kekuatan dan keberanian yang sentiasa wujud dalam kalangan Keluarga Malaysia.

“Ia jelas dapat dilihat tatkala negara berdepan dengan pelbagai cabaran dan dugaan. Kesemua ini dapat didepani dan diharungi dengan tabah sekali.

“Semangat berjuang, kebersamaan dan penyatuan dalam Keluarga Malaysia mengukuhkan lagi ikatan perpaduan dan kesepakatan yang telah sekian lama terbentuk dan wujud antara kita,” katanya dalam kenyataan di sini hari ini.

Menteri Pengangkutan Datuk Seri Wee Ka Siong melalui hantaran di laman Facebook berharap semoga Tahun Harimau ini memberikan kekuatan dan dikurniakan kesihatan baik.

“Kepada mereka yang menggunakan jalan raya, jadilah pengguna berhemah. Pastikan mendapat rehat secukupnya dan kenderaan diselenggara dengan baik sebelum memulakan perjalanan,” katanya.

Beliau juga menasihati rakyat bersama-sama mematuhi prosedur operasi standard (SOP) pencegahan COVID-19 ditetapkan demi menjaga keselamatan diri dan insan tersayang sepanjang musim perayaan yang penuh bermakna ini.

Menteri Perdagangan Antarabangsa dan Industri Datuk Seri Azmin Ali pula berharap agar Tahun Baharu ini membawa kebahagiaan, kemakmuran, kesihatan dan kekayaan.

Beliau juga mengajak rakyat Malaysia merayakan Tahun Baharu ini dengan komitmen dan semangat untuk berganding bahu, bekerja sepenuh tenaga demi mengatasi cabaran pandemik COVID-19 dan menjamin pemulihan ekonomi yang rancak dan lestari.

“Marilah kita merayakan Tahun Baharu Cina dengan penuh muhibah, saling menghormati, perpaduan utuh, memperkukuh ikatan sebagai bangsa yang progresif dan bermaruah sekali gus bergerak untuk mencipta masa hadapan lebih gemilang,” katanya.

Menteri Pembangunan Wanita dan Keluarga Datuk Seri Rina Harun pula menyeru supaya Tahun Baharu kali ini diraikan dengan semangat muhibah, harmoni dan penuh keceriaan.

“Selamat Tahun Baharu Cina kepada seluruh sahabat Tioghua di negara ini. Semoga permulaan lembaran baharu ‘harimau’ ini menyemarakkan semangat perpaduan serta membawa kemakmuran, kesejahteraan dan kebahagiaan berterusan kepada Keluarga Malaysia,” katanya dalam hantaran Facebooknya hari ini.

Menteri Kanan Kerja Raya Datuk Seri Fadillah Yusof berharap sambutan tahun baharu ini membawa bersama kesihatan yang berpanjangan, kebahagiaan dan kemakmuran kepada rakyat Malaysia.

“Selamat Tahun Baharu Cina saya ucapkan kepada seluruh masyarakat Tionghua di Malaysia. Raikanlah perayaan ini dalam suasana norma baharu demi kesejahteraan semua, Gong Xi Fa Cai, Xin Nian Kuai Le,” ucapnya.

Duta Khas Malaysia ke India dan Asia Selatan Tan Sri SA Vigneswaran turut tidak ketinggalan mengucapkan Selamat Tahun Baharu Cina sambil berharap ia dapat dirai dalam suasana saling memahami dan perasaan hormat-menghormati antara kaum.

“Seperti semua sedia maklum, tahun ini adalah Tahun Harimau dan haiwan ini yang terkenal dengan ciri-ciri bertenaga, kekuatan dan keberanian diharapkan membawa kemuliaan, kecergasan dan keazaman di sepanjang tahun 2022,” katanya dalam kenyataan.

Beliau yang juga Presiden MIC berkata kesanggupan rakyat Malaysia untuk meraikan kepelbagaian yang terdapat dalam masyarakat membuktikan ia sebagai suatu kekuatan kepada negara untuk terus maju dan berdaya saing.- BERNAMA


Golongan OKU akan terus dibela, dihargai – Ismail Sabri

KUALA LUMPUR, 3 Dis – Perdana Menteri Datuk Seri Ismail Sabri Yaakob berkata kerajaan akan terus membela dan menghargai segenap lapisan masyarakat tanpa meminggirkan sesiapa, terutamanya golongan orang kurang upaya (OKU) selari dengan semangat Keluarga Malaysia.

“Kekurangan itu bukan satu kelemahan, bahkan ia satu keistimewaan yang perlu dilindungi bagi melengkapi kita semua,” katanya dalam catatan di laman Facebook beliau sempena Hari OKU Sedunia yang disambut hari ini.

Perdana Menteri turut menyambut baik tema sambutan Hari OKU Sedunia tahun ini iaitu “Kepimpinan dan Penyertaan OKU Menuju Endemik COVID-19”.- BERNAMA


Batal permit institut memandu kerana rekod kemalangan hanya pandangan peribadi – Wee

Justeru Wee menerusi catatan di akaun Facebooknya menjelaskan kenyataan Ketua Pengarah Jabatan Pengangkutan Jalan (JPJ) Datuk Zailani Hashim mengenai perkara itu adalah pandangan peribadi ketua pengarah berkenaan.

“Dimaklumkan juga bahawa sebarang hala tuju dasar atau apa jua cadangan penambahbaikan sudah tentunya akan dikaji secara holistik dan saintifik terlebih dahulu oleh MOT dengan mengambil kira pelbagai aspek berkaitan termasuk keberkesanannya, kebolehlaksanaannya dan keupayaannya untuk mencapai objektif yang ditetapkan,” katanya.

Sebelum ini Zailani dilaporkan berkata JPJ akan bertindak membatalkan permit IM dan menarik balik sijil tenaga pengajar yang mempunyai rekod ramai pemegang lesen (dikeluarkan oleh sesebuah IM) yang terbabit  dalam kemalangan jalan raya.

Beliau berkata semua pihak berkepentingan akan dilibatkan dalam sesi libat urus bagi mendapatkan pandangan serta cadangan penambahbaikan bagi kajian terperinci yang  dilaksanakan kementerian itu.

Sementara itu, Wee berkata MOT bersama agensi di bawahnya akan meneruskan aktiviti advokasi dan penguatkuasaan sedia ada bagi memberi kesedaran kepada orang ramai mengenai pematuhan kepada peraturan dan aspek keselamatan jalan raya di seluruh negara.

Beliau berkata kementeriannya serius dan komited dalam memastikan jalan raya di seluruh negara kekal selamat digunakan oleh semua pihak.  – BERNAMA


Kerajaan Selesai agih bantuan banjir kepada usahawan informal, mikro sebelum Aidilfitri – Noh

KUALA TERENGGANU, 19 April – Pengagihan bayaran Geran Bantuan Banjir Keluarga Malaysia (BBKM) kepada kira-kira 16,000 usahawan informal dan mikro di seluruh negara yang terjejas akibat banjir, akan selesai sebelum Hari Raya Aidilfitri ini.

Menteri Pembangunan Usahawan dan Koperasi Tan Sri Noh Omar berkata buat masa ini terdapat kira-kira 1,300 usahawan yang masih belum menerima bantuan RM3, 000 secara ‘one-off’ itu dan pembayaran akan dilakukan dalam masa terdekat.

“Geran bantuan melibatkan peruntukan sebanyak RM50 juta ini diuruskan oleh TEKUN (Tabung Ekonomi Kumpulan Usaha Niaga) dengan kerjasama Amanah Ikhtiar Malaysia.

“Ia diberikan secara one-off dan tidak perlu dibayar balik,” katanya kepada pemberita selepas menyampaikan Geran BBKM kepada usahawan informal dan mikro di Terengganu, di Pusat Konvensyen Taman Tamadun Islam, di sini hari ini.

Sementara itu, Noh berkata beliau akan bertemu dengan pihak Malaysian Industrial Development Finance Bhd (MIDF) dan SME Corporation Malaysia (SME Corp) esok (Rabu), bagi mendapatkan penjelasan mengenai kelewatan pemberian pinjaman Bantuan Dana Kecemasan PKS 2.0 kepada usahawan industri kecil dan sederhana (IKS) yang terjejas banjir.

Katanya, pihaknya dimaklumkan pinjaman tanpa faedah sebanyak RM100,000 dengan moratorium setahun itu, telah diluluskan untuk lebih 200 pemohon namun sehingga kini pembayaran masih belum dilakukan.

“Yang saya lihat agak perlahan sedikit adalah pinjaman kepada IKS ini. SME Corp yang meluluskan tetapi yang akan buat pembayaran adalah MIDF.

“Pinjaman ini adalah (dikategorikan) kecemasan untuk usahawan yang dilanda banjir tetapi saya lihat peraturan yang dikeluarkan, terutama oleh MIDF, adalah syarat normal yang mengikut prosedur biasa bukan kecemasan,” katanya.

Menurutnya sebelum ini pihaknya sudah berbincang dengan SME Corp dan MIDF dan mereka telah berjanji untuk menyelesaikan perkara itu dalam tempoh dua minggu, namun setelah tiga minggu pembayaran masih belum dibuat.

“Saya juga tidak boleh salahkan mereka kerana mereka ini memberi pinjaman tetapi saya minta mereka tolong permudahkan urusan rakyat,” katanya, yang turut menyeru persatuan-persatuan IKS supaya membantu ahli mereka yang terjejas banjir memohon Bantuan Dana Kecemasan PKS 2.0 itu.


Ternakan untuk ibadah korban dipastikan sihat, gemuk

TABOH NANING 9 Mei – Menjelang Aidiladha Julai depan, penternak mula melakukan persiapan awal bagi memastikan haiwan ruminan daripada ladang mereka dalam keadaan sihat dan menepati syarat untuk menjalankan ibadah korban.

Aspek penjagaan kesihatan lembu, kerbau dan kambing amat dititikberatkan penternak kerana haiwan yang berpenyakit bukan setakat tidak layak untuk dijadikan korban, malah boleh menyebabkan penyebaran wabak berbahaya untuk ternakan.
Usahawan muda, Mohd Norhusaini Norsham, 23, sanggup mengeluarkan kos agak tinggi bagi mendapatkan vitamin dan ubat pencegah penyakit, semata-mata untuk memastikan haiwan peliharaan di kandangnya dalam keadaan sihat.

“Ubat sama juga boleh membantu mencegah kulit haiwan daripada serangan bakteria,” katanya ketika ditemui di ladangnya di Kampung Rantau Panjang, di sini.

Dengan dibantu rakannya, Mohd Hafiz Anuar, 27, Mohd Norhusaini menyuntik 100 lembu yang dikenal pasti berpotensi dan sesuai untuk ibadah korban pada Aidiladha nanti.

“Tendangan kaki belakang haiwan itu mampu menyebabkan kecederaan parah. Bagi lembu atau kerbau yang degil dan sukar untuk disuntik, kami terpaksa mengikatnya,” katanya.

Dia berkata, lazimnya pelanggan memilih haiwan korban, terutama lembu sebulan sebelum Aidiladha dan ada juga yang memilih kerbau tetapi jumlahnya tidak ramai.

Bagaimanapun, ada juga pelanggan yang memilih untuk mengorbankan lembu atau kerbau bersaiz besar yang berat daging serta tulangnya mencecah antara 200 hingga 260 kilogram (kg).

Lazimnya, lembu atau kerbau seumpama itu dianggarkan bernilai antara RM10,000 hingga RM15,000 seekor dan jika
pembayaran sudah dibuat, dia bertanggungjawab memastikan haiwan berkenaan dalam keadaan sihat, katanya.


COVID-19: Lebih 10,000 pegawai, anggota polis dikuarantin

KUALA LUMPUR 27 Okt – Lebih 10,000 pegawai dan anggota polis dikuarantin manakala sekurang-kurangnya 200 lagi sedang dirawat selepas disahkan positif jangkitan COVID-19, kata Menteri Dalam Negeri Datuk Seri Hamzah Zainudin.

Hamzah berkata kadar jangkitan terhadap anggota Polis Diraja Malaysia (PDRM) yang tinggi telah membantutkan keupayaan serta kekuatan pasukan itu dalam penugasan menjaga keselamatan dan keamanan negara.

Beliau berkata pasukan polis adalah petugas barisan hadapan berpotensi besar terdedah kepada wabak COVID-19 kerana mereka berada paling hampir dengan rakyat, yang belum dipastikan tahap jangkitan.

“Walaupun mereka (polis) memakai pelitup muka, penugasan anggota polis memerlukan mereka berkomunikasi secara dekat dengan rakyat. Penjarakan sosial tidak dapat diaplikasikan dengan sempurna dalam menentukan keselamatan dan keamanan negara,” katanya dalam kenyataan hari ini.

“Menerusi Op Benteng antara 1 Mei hingga 18 Okt, pasukan keselamatan telah menahan 497 pendatang tanpa izin dan 28 tekong yang cuba memasuki dan keluar negara melalui Sarawak,” katanya sambil mengakui bahawa sumber dan kekuatan polis telah digunakan pada tahap maksimum.

Dalam pada itu, beliau menyeru rakyat Malaysia untuk menghargai pengorbanan petugas barisan hadapan dan bersama-sama melawan wabak ini seperti yang dititahkan oleh Yang di-Pertuan Agong.

Menurut beliau penghargaan tertinggi harus diberikan kepada PDRM kerana semenjak penularan wabak itu, ramai dalam kalangan anggota polis yang telah berjuang tanpa menghiraukan penat lelah.

“Ramai juga antara mereka yang masih belum pernah berehat atau meluangkan waktu bersama keluarga. Kita sedang ketandusan masa dan sekarang bukan waktu untuk berpolitik atau melobi sokongan terhadap individu tertentu menjadi Perdana Menteri,” katanya.


FAM hantar surat kepada AFF berhubung mutu pengadilan aksi Vietnam-Malaysia

Setiausaha Agung FAM Noor Azman Rahman dalam kenyataan memaklumkan tindakan mengutus surat kepada AFF hari ini dilakukan selepas Sekretariat Agung FAM mendapatkan pandangan daripada Jawatankuasa Penilai Pengadil FAM dipengerusikan  Timbalan Presiden FAM, Datuk S Sivasundaram yang telah berbincang dan meneliti klip video beberapa insiden sepanjang perlawanan berkenaan.

“Susulan itu, surat rasmi yang menyatakan ketidakpuasan hati FAM terhadap tindakan dan keputusan pengadil pada perlawanan berkenaan telah pun dihantar ke Setiausaha Agung AFF, Winston Lee pada petang tadi bagi memastikan tindakan selanjutnya dapat diambil oleh badan induk bola sepak Asia Tenggara itu,” katanya.

Kontroversi tercetus apabila pengadil dari Jepun, Ryuji Sato memberikan sepakan penalti kepada tuan rumah dan turut melayangkan kad merah kepada Muhammad Azam Azmi Murad pada minit ke-62 selepas pengadil dari Jepun itu mendakwa pemain muda Terengganu FC telah melakukan kekasaran ke atas  Doan Van Hau di luar padang.

Kesempatan itu digunakan sebaiknya Que Ngoc Hai untuk menggandakan jaringan selepas Nguyen Tien Linh meletakkan pasukan di depan pada separuh masa pertama sebelum Vietnam melengkapkan kemenangan bergaya 3-0 hasil penyudah Nguyen Hoang Duc menghampiri masa penuh.

Kekalahan tersebut menyaksikan Malaysia gagal menamatkan kemarau tanpa kemenangan ke atas juara dua kali Piala AFF itu sejak 2014 – tewas tujuh kali dan seri sekali, sementara kejayaan itu membolehkan  Vietnam mendahului saingan Kumpulan B dengan mengumpul enam mata selepas dua perlawanan.

Malaysia kini menduduki tangga kedua selepas mengumpul enam mata diikuti Singapura yang baru melengkapkan dua perlawanan di tempat ketiga (enam mata) manakala Myanmar dan Laos tercorot selepas gagal mengutip sebarang mata. – BERNAMA


Transformasi budaya kerja di KKM atasi isu buli – Khairy

Beliau berkata transformasi itu akan menggariskan prinsip serta nilai budaya kerja yang baharu di KKM berdasarkan laporan kaji selidik Pasukan Petugas Khas Bagi Penambahbaikan Budaya Kerja Perkhidmatan Kesihatan (HWCITF) yang dipengerusikan oleh Prof Datuk Dr Siti Hamisah Tapsir.

Khairy berkata laporan kaji selidik itu adalah adil dan teliti serta maklum balas keseluruhan mengenai laporan itu akan diberikannya minggu hadapan.

“Tetapi respons awal, kita akan bawa kepada transformasi budaya tempat kerja di KKM. Survei yang dibuat melibatkan responden besar iaitu lebih 100,000 petugas di KKM.

“Berita baiknya 60 peratus berpuas hati dengan budaya kerja di KKM manakala yang tidak berapa bagus berkata ada wujud elemen buli di tempat kerja yang agak toksik dan sebagainya, ini perlu diberi perhatian,” katanya kepada pemberita.

Beliau berkata demikian selepas menyampaikan Anugerah Perkhidmatan Cemerlang Jabatan Pendidikan Daerah Rembau di Dewan Perpatih, PPD Rembau di sini hari ini.

Khairy berkata tekanan kerja dapat membantu untuk melatih doktor atau jururawat muda menjalani tugas yang penting tetapi tekanan tidak seharusnya diberikan sehingga berlaku gangguan dari segi lisan, mental atau fizikal.

Beliau menjelaskan garis panduan dan etika kerja adalah penting tetapi apa yang lebih utama adalah bagaimana memastikan garis panduan itu diterjemahkan di lapangan.

“Saya rasa bukan hanya di KKM tetapi di mana-mana organisasi mesti ‘Zero Harassment, Zero Bully’ (sifar gangguan, sifar buli)…maruah manusia perlu dijaga, jika tidak organisasi tidak mendapat produktiviti yang maksimum daripada pekerja,” katanya.

Media hari ini melaporkan kaji selidik berkaitan budaya kerja yang disertai 110,411 pegawai dan kakitangan KKM menunjukkan lebih 60 peratus responden menyatakan budaya kerja di KKM adalah positif terutamanya penjagaan pesakit, komuniti dan kerja berpasukan.

Dalam perkembangan lain, Khairy berkata KKM akan melihat masalah kekurangan jururawat di fasiliti kesihatan awam dan berusaha mencari penyelesaian terbaik mengenai perkara itu.

Ditanya adakah KKM memerlukan satu kuasa autonomi berhubung perjawatan kementerian itu, Khairy berkata terdapat cadangan dibuat beberapa tahun lepas supaya diwujudkan Suruhanjaya Perkhidmatan Kesihatan seperti dalam sektor pendidikan.

Khairy berkata perbincangan lebih lanjut mengenai cadangan tersebut akan dilakukan bersama Ketua Setiausaha Negara (KSN) dan Ketua Pengarah Perkhidmatan Awam (KPPA) terutamanya melihat dari sudut pro and kontra cadangan itu.

“Cadangan boleh dibuat, tetapi perlu lihat juga implikasinya, perkara ini perlu dilihat dengan serius…memandangkan sektor kesihatan telah pun memberi sumbangan besar sewaktu pandemik COVID-19 dan ia turut mendedahkan kekurangan atau jurang sistem kesihatan negara,” katanya.


Lajim meninggal dunia akibat COVID

KOTA KINABALU 29 Ogos – Pengerusi Eksekutif Amanah Ikhtiar Malaysia (AIM) Datuk Seri Lajim Ukin meninggal dunia akibat COVID-19 di Hospital Pakar KPJ di sini, pagi ini.

Perkara itu disahkan isterinya Datin Seri Normilah Siong ketika dihubungi Bernama, dan memaklumkan Allahyarham, 66, meninggal dunia jam 6.23 pagi tadi.

Sementara itu pegawai khasnya Ismail Norazman berkata, jenazah Allahyarham yang juga bekas Timbalan Ketua Menteri Sabah akan dibawa ke kampung halaman beliau di Kampung Kebatu, Beaufort untuk disemadikan.

“Terima kasih untuk segala doa kalian. Semoga Allah menempatkan beliau dalam kalangan hamba-Nya yang soleh di sisi-Nya kelak, diampunkan segala dosa dan diterima segala amal kebaikannya di dunia,” katanya menerusi kenyataan hari ini.

Pada 24 Ogos lalu, Ahli Majlis Pimpinan Tertinggi (MPT) Parti Pribumi Bersatu Malaysia (Bersatu) itu, ditidurkan pada jam 2 petang di hospital sama untuk rawatan susulan akibat jangkitan COVID-19.

Beliau berkata sebelum ini hospital itu memaklumkan bacaan oksigen Allahyarham menunjukkan kemajuan yang baik sepanjang tempoh rawatan, bagaimanapun keadaan kesihatannya merosot awal pagi ini sebelum meninggal dunia.

Alllahyarham juga pernah menjadi timbalan menteri pengangkutan pada 2008 hingga 2009 dan timbalan menteri perumahan dan kerajaan tempatan pada 2009 hingga 2012.

Beliau menyertai UMNO pada 1994 seterusnya dilantik sebagai Ketua UMNO Bahagian Beaufort, sebelum menyertai PKR pada 2016 dan kemudian menyertai Bersatu sebelum dilantik sebagai Ahli Majlis Pimpinan Tertinggi Bersatu untuk penggal 2019 hingga 2022.


NPGRP pastikan penyampaian perkhidmatan awam yang lebih cekap

PUTRAJAYA 30 Julai – Dasar Negara Bagi Amalan Baik Peraturan (NPGRP) yang mengandungi penambahbaikan peraturan baharu dan sedia ada dilancarkan hari ini bagi melahirkan penyampaian perkhidmatan awam yang lebih cekap, berkesan dan telus.

Ketua Setiausaha Negara Tan Sri Mohd Zuki Ali berkata, ia bagi menggantikan Dasar Negara bagi Pembangunan dan Pelaksanaan Peraturan (NPDIR) yang dilaksanakan selama lima tahun sebelum ini.

Beliau berkata semua kementerian serta agensi kerajaan persekutuan perlu mematuhi Pekeliling Am Bilangan 1 Tahun 2021 berkaitan NPGRP yang digubal dan diedarkan oleh Jabatan Perdana Menteri.

“Impak pelaksanaan (NPGRP) ialah ia akan meningkatkan kecekapan penyampaian perkhidmatan dan penjimatan kos pematuhan secara berterusan dan dapat mengurangkan beban peraturan yang tidak wajar kepada peniaga dan rakyat secara keseluruhan,” katanya, ketika melancarkan NPGRP secara maya hari ini.

Menurutnya NPGRP yang bertemakan ‘Merangsang Produktiviti Menerusi Peraturan Berkualiti’ menekankan kepentingan pembangunan dan pelaksanaan peraturan yang berkualiti dalam memastikan persekitaran perniagaan yang kondusif untuk pertumbuhan produktiviti dan daya saing negara.

Mohd Zuki berkata kerajaan mengambil langkah proaktif untuk menambah baik ekosistem peraturan negara agar lebih tangkas dan responsif dalam menghadapi situasi yang sukar akibat pandemik COVID-19.

Katanya amalan baik peraturan adalah satu daripada elemen penting dalam persekitaran perniagaan sebagai menyokong usaha negara untuk mencapai sasaran pertumbuhan ekonomi pada kadar 4.5 peratus tahun ini.

“Saya menggesa kementerian dan agensi kerajaan, penggubal dan pengawal selia polisi dan peraturan untuk bertindak dengan lebih proaktif dalam membangunkan peraturan yang lebih berkualiti dan membuat semakan terhadap peraturan sedia ada agar ia menjurus kepada kesejahteraan rakyat dan kemakmuran negara,” katanya.

Sementara itu, Ketua Pengarah Perbadanan Produktiviti Malaysia (MPC) Datuk Abdul Latif Abu Seman berkata, NPGRP adalah dasar baharu yang mampu membantu Malaysia meningkatkan produktiviti dan daya saing negara.

“Pendekatan NPGRP menambah baik tahap produktiviti perniagaan ke arah yang lebih tinggi dan pada masa sama memastikan sistem pengawalseliaan yang berkesan, cekap dan bertanggungjawab dalam mengukuhkan tadbir urus sektor awam.

Beliau berkata MPC diberi tanggungjawab sebagai agensi peneraju untuk memudah cara, memberi nasihat dan memastikan pelaksanaan NPGRP yang komprehensif dan efektif oleh institusi kerajaan.


Lebih 42,000 orang dapat kerja, 1,200 pekerjaan diwujudkan pada Januari 2022 – PM

KUALA LUMPUR, 3 Mac- Sebanyak 42,166 orang telah mendapat kerja manakala 1,200 pekerjaan baharu diwujudkan pada Januari lepas, sekali gus membuktikan insiatif JaminKerja Keluarga Malaysia yang dilancarkan pada 19 Feb lepas berada di landasan tepat bagi mencapai sasaran penciptaan 600,000 pekerjaan tahun ini.

Perdana Menteri Datuk Seri Ismail Sabri Yaakob berkata kejayaan itu dimaklumkan dalam mesyuarat Majlis Pekerjaan Negara (NEC) yang diadakan hari ini bagi membincangkan program dan inisiatif yang telah dan akan dijalankan oleh agensi pelaksana untuk mencipta peluang pekerjaan bagi Keluarga Malaysia.

“Mengimbas kembali kejayaan yang telah dicapai pada tahun 2021, kerajaan dengan kerjasama bersepadu pelbagai kementerian, agensi pelaksana dan sektor swasta telah berjaya menempatkan 558,633 pekerjaan.

“Pencapaian ini adalah 112 peratus daripada sasaran yang telah ditetapkan dan kerajaan yakin kejayaan ini boleh diulangi dengan sasaran yang lebih tinggi bagi tahun 2022,” katanya dalam kenyataan hari ini.
Ismail Sabri berkata kerajaan akan menambah baik dan memperkasa ekosistem pekerjaan melalui pewujudan Pusat Penempatan Pekerjaan sehenti yang akan memantau kejayaan setiap permohonan pekerjaan.

Menurutnya inisiatif itu merupakan pelengkap bagi platform MYFutureJobs yang memudahkan majikan menawarkan pekerjaan dan pada masa sama membantu pencari kerja untuk membuat pendaftaran serta mendapatkan tarikh temu duga.

“Selain itu, kerajaan memandang serius isu-isu berkaitan seperti kekurangan pekerja dalam sektor tertentu, kesaksamaan peluang pekerjaan, perlindungan sosial bagi pekerja dan isu kebolehpasaran graduan,” katanya.

Bagi mengurangkan kebergantungan kepada pekerja asing, Ismail Sabri berkata sistem kuota dan multi-tier levy (MTL) merupakan langkah yang boleh diambil dalam menangani isu itu, di samping sokongan pihak majikan juga perlu bagi mengimbangi impak kekurangan tenaga kerja pasca pandemik.

Perdana Menteri berkata NEC juga bersetuju dengan penetapan sasaran 300,000 penempatan pekerjaan di bawah Insentif Penggajian JaminKerja, Program Latihan dan Peningkatan Kemahiran (220,000 penempatan) serta Malaysia Short Term Employment Programme (MySTEP) (80,000 penempatan).

Sementara itu Ismail Sabri berkata Kementerian Sumber Manusia telah diarah merangka strategi yang khusus bertujuan meningkatkan lagi peluang pekerjaan bagi golongan belia berikutan kadar pengangguran dalam golongan berkenaan berada pada tahap 80.3 peratus.

Beliau berkata kerajaan turut mengulangi pendirian mengenai usaha pendedahan awal pendidikan Teknikal dan Latihan Vokasional (TVET) kepada pelajar Tingkatan 1 untuk membantu pelajar membuat pilihan berdasarkan kecenderungan minat mereka.

“Bagi tujuan ini, kempen promosi dan penjenamaan semula TVET akan dilakukan secara komprehensif bagi menghapuskan persepsi yang mengatakan TVET adalah pendidikan kelas kedua. Sebaliknya, TVET akan diperkasakan agar ia menjadi kerjaya pilihan seperti negara maju,” katanya.- BERNAMA


Perdana Menteri minta Vietnam selesaikan isu pencerobohan nelayan dengan segera

HANOI, 22 Mac – Malaysia meminta Vietnam untuk mengambil tindakan konkrit segera supaya insiden pencerobohan nelayan Vietnam di perairan Malaysia dapat diselesaikan.

Perdana Menteri Datuk Seri Ismail Sabri Yaakob berkata isu berkenaan semakin membimbangkan kerana sejak kebelakangan ini nelayan Vietnam bukan sahaja menceroboh, malah ada yang bertindak agresif dan provokatif terhadap penguat kuasa maritim dan nelayan Malaysia dalam perairan negara.

“Jika dibiarkan ia mungkin boleh mencetuskan isu yang lebih besar, ini berkait rapat dengan isu dan aktiviti perikanan IUU (Illegal, Unregulated and Unreported Fishing-perikanan yang melanggar undang-undang, tidak dikawal selia, tidak dilaporkan) dalam perairan Malaysia,” katanya kepada kumpulan media Malaysia di sini hari ini selepas mengakhiri lawatan rasmi dua hari di Vietnam, semalam.

“Aktiviti sedemikian bukan sahaja menjejaskan aktiviti-aktiviti perikanan dan mata pencarian nelayan-nelayan Malaysia tetapi provokasi ini membimbangkan. Oleh itu saya telah meminta Perdana Menteri Vietnam untuk mengambil tindakan konkrit yang segera untuk menghentikan tindakan pencerobohan,” tambahnya.

Ismail Sabri berkata isu itu bukanlah perkara baharu dan beliau sendiri pernah ke Vietnam sebelum ini bagi membincangkan perkara berkenaan semasa menjadi Menteri Pertanian.

Berhubung lawatan rasmi dua hari ke Vietnam, Perdana Menteri berkata dalam lawatan itu beliau turut bertukar pandangan mengenai konflik Rusia-Ukraine, dan dalam isu ini kedua-dua negara mengambil sikap berkecuali.

Ismail Sabri berkata bagaimanapun, Malaysia tegas menyatakan tidak akan berkompromi dari segi pencerobohan negara lain ke atas negara berdaulat yang lain.

“Kita tidak akan menyokong pencerobohan seperti ini, bagaimanapun pendirian kita tidak campur tangan. Kita mahu supaya isu yang berlaku di Ukraine dapat diselesaikan dengan cara diplomatik,” katanya.

“Mengenai sekatan yang dilakukan terhadap Rusia, kita menyatakan pendirian bahawa kita tidak menyokong sekatan yang dilakukan secara bersendirian, unilateral, kita hanya mengiktiraf sekatan jika ia diputuskan Majlis Keselamatan Bangsa-Bangsa Bersatu,” tambahnya.

Ismail Sabri berkata Malaysia dan Vietnam juga telah mengeluarkan satu kenyataan akhbar bersama yang memaklumkan tentang hasil perbincangan antara Malaysia dan Vietnam.


Lima cedera, kemalangan Myvi, lori

KESIDANG 11 November – Dua mangsa patah kaki, manakala tiga lagi cedera dalam kemalangan membabitkan sebuah Perodua Myvi dan lori satu tan, di persimpangan Pokok Mangga, di sini, pagi tadi.

Dalam kejadian kira-kira jam 9.50 pagi, pemandu dan seorang penumpang Perodua Myvi, patah kaki sementara itu dua lagi penumpang cedera di kepala manakala pemandu lori pula mengalami kecederaan ringan di kaki.

Komander Operasi, Pegawai Bomba Kanan (PBK) II Zulkifli Mohd Ali berkata, pihaknya menerima panggilan kecemasan pada jam 10 pagi sebelum sebuah jentera dari Balai Bomba dan Penyelamat (BBP) Melaka Tengah bersama tujuh anggota dikejarkan ke lokasi kejadian.

“Semua mangsa berusia lingkungan 30 hingga 40-an diberikan rawatan awal oleh pasukan perubatan Kementerian Kesihatan Malaysia (KKM) sebelum dibawa ke Hospital Melaka bagi rawatan lanjut,” katanya.

Menurutnya, tindakan lanjut pasukan bomba kemudian memastikan kedua-dua kenderaan yang terlibat selamat dan bebas daripada sebarang unsur boleh memudaratkan pengguna jalan raya yang lain.


Pan Gon puji kesungguhan pemain cipta kemenangan atas Hong Kong

KUALA LUMPUR, 2 Jun – Ketua jurulatih skuad kebangsaan Kim Pan Gon amat berpuas hati menyaksikan pasukannya menewaskan Hong Kong 2-0 pada perlawanan persahabatan antarabangsa Tier 1 di Stadium Nasional Bukit Jalil malam tadi.

Menurut Pan Gon, skuad Harimau Malaya yang berada di ranking ke-154 dunia telah mempamerkan prestasi cemerlang sebagai satu pasukan dan berjaya mengekalkan disiplin, fokus dan konsisten sepanjang perlawananan seperti yang dikehendakinya.

“Jadi, hari ini (malam tadi) bercakap tentang tidak mencari kemenangan tetapi jika kita bermain dengan konsisten seperti ini, kita boleh melakukannya.

“Pemain telah membuktikan semangat, tenaga dan semua keinginan mereka kepada kita. Semoga para peminat dapat menikmatinya. Pada saya, ini masih belum 100 peratus tapi kita mengorak langkah demi langkah untuk memenuhi jangkaan peminat,” katanya pada sidang media selepas perlawanan.

Kejayaan menewaskan Hong Kong yang menduduki ranking ke-147 adalah kemenangan kedua berturut-turut skuad negara selepas mengalahkan Brunei 4-0 pada satu lagi perlawanan persahabatan antarabangsa Jumaat lepas.

Pada perlawanan malam tadi, dua pemain Johor Darul Ta’zim (JDT) menyumbang dua gol kemenangan masing-masing pada minit ke-31 menerusi sepakan penalti Muhammad Safawi Rasid dan sepakan percuma Safiq Rahim pada penghujung perlawanan.

Pan Gon berkata dua kemenangan berturut-turut itu memberi impak positif kepada pasukannya menjelang kempen Kumpulan E saingan Kelayakan Piala Asia 2023 menentang Turkmenistan pada 8 Jun, Bahrain (11 Jun) dan Bangladesh (14 Jun).

Sementara itu, ketua jurulatih Hong Kong Jorn Andersen menerima kekalahan pasukannya dengan mengakui pasukannya tidak beraksi dengan baik serta terkejut dengan kualiti yang dipamerkan skuad Harimau Malaya.

“Mereka (Malaysia) adalah pasukan yang baik, mereka bermain corak pantas dan kami tidak biasa pada awalnya. Kami terpaksa mengambil masa lama untuk menyesuaikan diri. Kami juga tidak komited kepada perlawanan dan taktikal.

“Tapi saya tidak mahu terlalu negatif. Pada saya ia satu ujian yang baik dan berharap pemain dapat mempelajari sesuatu daripada perlawanan ini,” kata jurulatih dari Norway itu.

Andersen yang pernah membimbing Korea Utara menewaskan Malaysia pada kelayakan Piala Asia 2019 berkata pasukan negara kini mempunyai beberapa pemain berkualiti.


Tiga lelaki ditahan seludup minuman keras lebih RM900,000

KUALA LUMPUR 11 Ogos – Polis menahan dua lelaki warga tempatan dan seorang warga asing, kerana disyaki terlibat menjalankan penyeludupan minuman keras tidak bercukai dianggarkan bernilai RM972,729 dalam serbuan di sekitar Petaling Jaya dan Subang Jaya, di sini semalam.

Komander Briged Tengah Pasukan Gerakan Am Senior Asisten Komisioner Muhammad Abdul Halim dalam kenyataan hari ini berkata, kesemua suspek berusia 28 hingga 58 tahun itu memiliki 631 kotak minuman keras.

Beliau berkata, dalam serbuan pertama pihaknya merampas 230 kotak bir pelbagai jenis dipercayai tidak bercukai, tiga buah kenderaan dipercayai digunakan dalam menjalankan aktiviti penyedulupan dan empat telefon bimbit.

Muhammad berkata, serbuan kedua, polis merampas 401 kotak bir pelbagai jenis juga tidak bercukai dan jumlah keseluruhan rampasan arak adalah sebanyak 11,827 tin serta botol yang mengandungi alkohol 4 hingga 40 peratus melibatkan 6,338 liter.

Katanya, kes disiasat di bawah Seksyen 135 (1) Akta Kastam 1967 manakala serbuan itu berjaya melumpuhkan satu sindiket pengedaran minuman keras yang tidak bercukai beroperasi di rumah bertingkat di sekitar Lembah Klang.


Permohonan GKP 2.0 lebih 512,000 – Tengku Zafrul

KUALA LUMPUR, 19 Nov – Lebih 512,000 permohonan Geran Khas Prihatin (GKP 2.0) diterima daripada perusahaan kecil dan sederhana (PKS) dan mikro, sekali gus mengatasi sasaran awal sebanyak 200,000, kata Menteri Kewangan Tengku Datuk Seri Zafrul Tengku Abdul Aziz.

Beliau berkata, setiap permohonan terbabit turut diteliti secara semak silang atau disahkan oleh data agensi ditetapkan kerajaan, termasuk di peringkat pihak berkuasa tempatan (PBT) bagi memastikan hanya PKS mikro yang benar-benar layak mendapat bantuan tersebut demi kelangsungan perniagaan mereka.

“PKS mikro yang telah memohon GKP 2.0 ini boleh menyemak status kelulusan mulai 27 Nov, 2020 manakala tarikh pembayaran pula dijangka mulai 30 Nov, 2020,” katanya pada sesi pertanyaan-pertanyaan menteri di Dewan Rakyat, hari ini.

Beliau menjawab pertanyaan Khoo Poay Tiong (PH-Kota Melaka) mengenai jumlah permohonan dan kelulusan GKP 2.0 serta alasan permohonan yang tidak berjaya.

Menjelaskan selanjutnya, Tengku Zafrul berkata antara sebab permohonan tidak diluluskan adalah PKS mikro terbabit tidak memenuhi syarat seperti tiada lesen PBT atau berdaftar dengan Suruhanjaya Syarikat Malaysia.

GKP 2.0 merupakan bantuan kewangan secara sekali berjumlah RM3,000 kepada PKS mikro yang layak dan tidak pernah menerima GKP sebelum ini bagi meringankan beban kewangan perniagaan yang dihadapi ekoran penularan COVID-19.

Di bawah GKP asal sebelum ini, lebih 545,000 peniaga mikro seluruh negara telah mendapat manfaat dengan jumlah keseluruhan bantuan itu mencecah RM1.63 bilion.-BERNAMA


Kementerian Kewangan peruntuk RM1.7 bilion bagi program MySTEP 2022

“Oleh itu, saya berharap pencari kerja akan memanfaatkan segala peluang yang ada melalui Kementerian Kewangan dan Kementerian Sumber Manusia, sama ada di Karnival ini atau secara dalam talian melalui portal MyFutureJobs; MySTEP dan UpSkillMalaysia,” katanya dalam ucapan beliau pada Majlis Pelancaran Kempen JaminKerja Keluarga Malaysia yang disempurnakan oleh Perdana Menteri Datuk Seri Ismail Sabri Yaakob di sini, hari ini.

MySTEP adalah antara komponen di bawah inisiatif JaminKerja yang merupakan program pekerjaan jangka pendek secara kontrak di sektor awam serta Syarikat Berkaitan Kerajaan (GLC) dan dikelolakan oleh Agensi LAKSANA di bawah Kementerian Kewangan.

Tengku Zafrul berkata, kerajaan berjaya menempatkan 63,221 graduan pada tahun 2021 dengan 66 peratus ditempatkan di pelbagai kementerian dan agensi kerajaan manakala 34 peratus lagi di GLC.

Sementara itu, Tengku Zafrul berkata menurut laporan terkini yang diterbitkan oleh Pertubuhan Buruh Antarabangsa, kadar pengangguran global dijangka kekal di tahap 207 juta orang pada tahun ini,berbanding 186 juta orang pada 2019.

“Sekiranya tidak ditangani, ia akan memperdalamkan jurang pendapatan di seluruh dunia termasuk Malaysia, dan akan melemahkan struktur ekonomi, kewangan dan sosial negara,” katanya.

Justeru, katanya, dasar-dasar kerajaan yang dirangka adalah bertujuan untuk mengelakkan kesan jangka panjang terhadap pasaran buruh, pendapatan isi rumah, dan perpaduan sosial.

Menurutnya, Bajet 2022 yang dijajarkan kepada Rancangan Malaysia Ke-12 (RMKe-12) akan meletakkan ekonomi negara di landasan yang kukuh supaya kita dapat membina semula ekonomi dengan lebih baik dan lebih berdaya tahan. – BERNAMA


Penduduk sifatkan banjir kilat di Seremban antara terburuk dalam tempoh dua tahun

SEREMBAN, 25 Mei – Penduduk Kampung Ismail di sini menyifatkan banjir kilat yang berlaku susulan hujan lebat dan ribut malam tadi antara yang terburuk dalam tempoh dua tahun apabila paras air mencecah kira-kira tiga meter hingga paras dada.

Warga emas yang menetap hampir lima dekad di kampung tersebut, Rohaini Abdullah, 77, berkata kawasan berkenaan sememangnya sering berlaku banjir namun kejadian kali ini tidak dijangka apabila air meningkat begitu pantas menyebabkan dia tidak sempat menyelamatkan barangan berharga.

“Ketika itu 7.30 malam, saya berada di dalam rumah dan tidak dengar bunyi hujan. Anak tiba-tiba bergegas ke arah saya dan memberitahu siren banjir telah dibunyikan dan apabila saya menjenguk ke luar rumah, saya dapati air telah mula naik.

“Dua minggu lepas ada berlaku banjir tetapi air tidak masuk ke dalam rumah. Ini boleh dikira kali ketiga banjir terburuk berlaku dalam tempoh dua tahun ini selepas banjir Disember lepas, kerugian boleh cecah ribuan ringgit,” katanya ketika ditemui Bernama di sini hari ini.

Khairulnizam Ahmad, 47, pula berkata kawasan perumahan itu yang terletak berhampiran Sungai Batang Pena menyebabkan lokasi tersebut lebih cepat dinaiki air berbanding kawasan lain.

Beliau berkata anggota penyelamat termasuk bomba dan Jabatan Pertahanan Awam Malaysia (JPAM) datang membantu namun mengalami sedikit kesukaran untuk memasuki kawasan banjir memandangkan banyak kenderaan diletakkan di tepi jalan.

Dalam pada itu, Pegawai Daerah Seremban Mohd Nizam Tajul Arus berkata hampir 300 rumah dikenal pasti terjejas akibat banjir itu antaranya di Kampung Ismail, Kampung Semarak, Kampung Pasir dan Kampung Dato Mansor.- BERNAMA


Saman peguam terhadap Bersatu jalani perbicaraan penuh pada 2024

KUALA LUMPUR, 24 Mei – Saman yang difailkan peguam Mohamed Haniff Khatri Abdulla terhadap Parti Pribumi Bersatu Malaysia (Bersatu) dan tiga yang lain berhubung dakwaan yuran guaman berjumlah RM12.5 juta yang tidak dijelaskan akan melalui perbicaraan penuh pada Mac 2024.

Peguam Chetan Jethwani yang mewakili Bersatu, Presidennya Tan Sri Muhyiddin Yassin, Setiausaha Agung Datuk Seri Hamzah Zainudin dan Bendahari Datuk Mohamed Salleh Bajuri berkata Hakim Mahkamah Tinggi Datuk Akhtar Tahir menolak permohonan plaintif (Mohamed Haniff) untuk penghakiman terus dengan kos RM3,000.

“Mahkamah kemudiannya menetapkan 18 hingga 24 Mac 2024 untuk perbicaraan penuh dan kes pengurusan ditetapkan pada 18 Jan tahun yang sama,” kata peguam itu ketika dihubungi selepas prosiding dijalankan secara dalam talian hari ini yang turut dihadiri Mohamed Haniff dan peguamnya Nurul Huda Razali.

Mohamed Haniff selaku plaintif telah memfailkan saman itu pada Julai tahun lepas, mendakwa beliau telah membantu parti itu dalam hal undang-undang sejak penubuhannya pada 2016, di bawah kepimpinan bekas Perdana Menteri Tun Dr Mahathir Mohamad.

Plaintif berkata sebelum pilihan raya umum ke-14 (PRU14), beliau mewakili parti itu dalam saman kleptokrasi, rasuah dan salah guna kuasa terhadap perdana menteri ketika itu, Datuk Seri Najib Tun Razak dan pentadbirannya.

Mohamed Haniff mendakwa beliau juga memberikan nasihat undang-undang dan membantu merangka perlembagaan Bersatu dan surat-menyurat selain membantu dalam penubuhan jawatankuasa pro tem parti itu dan turut menghadapi cabaran terhadap pendaftarannya oleh Pendaftar Pertubuhan RoS semasa Najib menjadi perdana menteri.

Tambah peguam itu, beliau juga turut memberi nasihat kepada Bersatu dari semasa ke semasa sehingga Februari 2020 apabila kerajaan Pakatan Harapan (PH) tumbang berikutan ‘Langkah Sheraton’.

Mohamed Haniff mendakwa beliau menghantar invois pada 11 Jan 2021 kepada Bersatu untuk perkhidmatan guamannya yang telah beliau berikan dari 2016 hingga 23 Feb 2020, dan terdapat pengakuan penerimaan oleh parti tersebut, bagaimanapun tiada respons daripada parti berhubung perkara itu.

Antara lain, plaintif memohon perintah mahkamah untuk parti itu dan pemegang jawatannya membayar RM12.5 juta itu dengan faedah, kos dan relif lain yang difikirkan wajar oleh mahkamah.

Sementara itu, Bersatu dan pemegang jawatannya dalam penyataan pembelaan mereka mendakwa bahawa tiada perjanjian antara peguam dan parti itu dan mendakwa semua perkhidmatan yang dijalankan Mohamed Haniff adalah sukarela tanpa mengharapkan bayaran.


Kempen besar-besaran banteras judi siber – KM

SERI NEGERI 14 Mac – Polis Diraja Malaysia (PDRM) merampas wang berjumlah RM107,614 bagi aktiviti perjudian secara dalam talian mengikut Akta Rumah Judi Terbuka 1953 sepanjang tahun lalu.

Ketua Menteri Datuk Seri Utama Sulaiman Md Ali berkata, rampasan itu adalah hasil 501 serbuan dengan 513 tangkapan dan 516 rampasan perkakasan komputer serta telefon pintar.

“Punca berlaku judi kerana tiada pekerjaan dan mereka anggap judi platform mudah jana kewangan. Kedua terpedaya dengan hadiah lumayan diiklankan, terpengaruh dengan rakan sebaya dan laman web berkaitan judi yang mudah dimuat turun serta diakses menerusi telefon pintar.

“Sementara itu di Dewan Undangan Negeri (DUN) Kuala Linggi hanya satu serbuan judi siber dan tangkapan dilakukan, ini membuktikan DUN ini bukan ‘hotspot’ bagi aktiviti judi siber. Namun langkah pencegahan dan penguatkuasaan tetap dilaksanakan PDRM,” katanya.

Beliau berkata demikian ketika menjawab soalan lisan Rosli Abdullah (BN-Kuala Linggi) mengenai jumlah serbuan dan tangkapan dilakukan terhadap aktiviti judi siber pada Persidangan Pertama, Penggal Kedua, hari kedua Dewan Undangan Negeri (DUN) Melaka Ke-15, di sini, hari ini.

Menurutnya kempen kesedaran secara besar-besaran sehinga ke akar umbi dan penguatkuasaan undang-undang bakal digerakkan menerusi Jawatankuasa ‘Task Force’ ditubuhkan dengan kerjasama pelbagai pihak.

“Kempen kesedaran ini akan melibatkan 238 Sekolah Kebangsaan (SK), 78 Sekolah Menengah Kebangsaan (SMK) dan 45 institusi pengajian tinggi (IPT) Awam dan Swasta di negeri ini.


‘Tanpa Bergson, JDT is nothing’

KELALAIAN pada minit-minit akhir perlawanan meleburkan impian Melaka United mara ke separuh akhir Piala FA apabila tewas di tangan Johor Darul Ta’zim (JDT) dalam aksi di Stadium Hang Jebat, malam tadi.

Pengendali Melaka United, Asri Ninggal mengakui mereka hanya boleh menyalahkan diri sendiri kerana membenarkan juara lapan kali Liga Super itu melakukan asakan bertali arus dan berjaya menembusi benteng pada saat akhir.

“Hal ini kerana mereka mempunyai penyerang yang handal seperti Bergson Da Silva dan kalau tiada Bergson malam ini, JDT ‘is nothing’,” katanya dalam sidang media selepas perlawanan.

Dalam aksi itu, JDT terlebih dahulu di depan hasil jaringan Ahmad Hazwan Bakri pada minit ke-4 sebelum Sony Norde berjaya menyamakan kedudukan pada minit ke-84.

Sedang perlawanan dijangka berakhir seri dan masuk ke masa tambahan, Bergson muncul wira JDT dengan menjaringkan gol kemenangan di masa kecederaan.

Katanya, walaupun ketinggalan pada awal permainan, skuad Hang Tuah berjaya menyerap asakan bertali-arus JDT dan mampu menyaingi skuad Harimau Selatan yang dianggap pasukan pilihan itu.


Perak Man, rangka manusia berusia 11,000 tahun akhirnya miliki wajah

KUALA LUMPUR 25 Feb. – Perak Man, rangka manusia tertua berusia 11,000 tahun yang ditemukan 30 tahun lalu di Lembah Lenggong, Perak, kini mempunyai ‘wajah’ lakaran, yang siap pada 19 Januari lalu.

Lakaran wajah Perak Man itu dibuat menerusi kaedah 3D virtual reconstruction, oleh sekumpulan penyelidik dari Universiti Sains Malaysia (USM) dan pakar reka bentuk 3D dari Brazil, Cicero Moraes, individu yang sering menjadi rujukan dalam bidang pembinaan semula wajah forensik di negaranya.

Pensyarah Radiologi Oral dan Maksilofasial di Pusat Pengajian Sains Pergigian USM, Dr Johari Yap yang juga seorang daripada penyelidik berkenaan berkata, projek itu tercetus sejak dua tahun lalu, hasil idea Pakar Bedah Neurosurgeri di Hospital USM Prof Datuk Dr Jafri Malin Abdullah.

Berkongsi cerita dengan Bernama, Johari berkata Jafri Malin yang banyak menjalankan kajian berkaitan neurosains dan kognitif telah mengajak beliau untuk mereka bentuk semula tulang kepala Perak Man dan seterusnya membuat lakaran wajah Perak Man.

Johari yang memilki kepakaran dalam pengimejan kraniofasial dan rekonstruksi 3D muka serta tengkorak berkata, beliau telah menggunakan data imbasan CT Perak Man dan tengkorak yang terbentuk dalam imej 3D untuk dihantar melalui e-mel kepada Moraes bagi menghasilkan lakaran wajah.

Jelasnya sebelum mereka bentuk wajah, Moraes memerlukan maklumat seperti jantina, umur dan keturunan bagi menghasilkan tisu muka berdasarkan ketebalan purata melalui kajian sebelum ini.

“Oleh kerana Perak Man ini dirujuk sebagai ‘Australo-Melanesian’ serta merupakan nenek moyang kepada orang asli Negrito, maka ciri-ciri Negrito banyak mempengaruhi reka bentuk akhir muka Perak Man ini,” katanya.

Perak Man, rangka tulang manusia yang hampir sempurna yang dijumpai di Asia Tenggara pada zaman batu era paleolitik ditemukan hasil penyelidikan Pusat Penyelidikan Arkeologi Malaysia USM yang diketuai Prof Datuk Dr Zuraina Majid dengan kerjasama Jabatan Muzium Malaysia.

Ia juga merupakan tulang prasejarah yang mempunyai kecacatan kongenital yang dikenali sebagai brchymesophalangia. Perak Man telah dikebumikan dalam posisi janin di dalam kandungan, dengan kedua-dua kakinya berlipat ke arah dada. Ia dikebumikan dengan peralatan batu dan beribu-ribu kerang sungai.

Selain Johari, Jafri Malin dan Moraes, empat lagi penyelidik yang terlibat dalam kajian berkenaan ialah Pengarah Pusat Penyelidikan Arkeologi Global USM Prof Datuk Dr Mokhtar Saidin, Pakar Forensik Pusat Pengajian Sains Kesihatan USM Dr Helmi Hadi, Pakar Pengimejan Kraniofasial Prof Dr Zainul Ahmad Rajion dan Pensyarah Sekolah Seni USM Norshahidan Mohamad.

Jelasnya, hasil kajian mendapati anggaran isi padu otak Perak Man adalah 1,204.91 mL, rendah sedikit daripada isi padu otak manusia moden yang dalam lingkungan 1,312 mL hingga 1,479 mL dan secara tidak langsung dapat memberikan sedikit maklumat kognitif berkaitan Perak Man.

“Walaupun dilahirkan dengan kecacatan fizikal, Perak Man terus hidup dan menjalani gaya hidup berburu dan berkumpul secara nomad, mungkin disebabkan penjagaan yang diberikan kepadanya. Dia mungkin mengatasi kekurangan fizikalnya dengan mengembangkan kemahiran berburu, atau mungkin dia jarang memburu dan melakukan tugas lain.

“Berdasarkan andaian statusnya, Perak Man mungkin seorang yang dihormati dalam kumpulan dan mungkin juga seorang dukun dan orang yang paling berpengetahuan dalam kumpulan mengenai kelangsungan hidup, pemburuan, pengumpulan dan aspek lain dalam kehidupan seharian Paleolitik.

“Perak Man berkemungkinan hidup sebagai pemburu, sama seperti gaya hidup kumpulan etnik Negrito, yang mungkin keturunan Perak Man,” menurut para penyelidik dalam jurnal itu.

Johari berkata menerusi perkembangan terbaharu kajian berkenaan, ia dilihat membuka jalan bagi pengkaji menggunakan teknologi abad ke-21 untuk memahami bagaimana interaksi antara otak, minda, tingkah laku dan budaya berlaku pada masa lalu.

“Teknologi 3D yang ada sekarang ini mampu menghasilkan lakaran muka yang mampu memberikan kefahaman baharu mengenai penemuan prasejarah di negara kita,” katanya.


Keenakan masakan Timur Tengah tambat hati ‘kaki makan’

PENGKALAN BATU 30 Disember – Meskipun selera Timur Tengah seperti Nasi Arab tidak sepopular asam pedas, namun ia semakin menambat hati pelancong bercuti di negeri ini.

Bagi restoran Nasi Arab iaitu Bait Hadramawt, beroperasi hampir dua bulan, penggunaan rempah ratus yang diimport terus dari negara arab antara kaedah digunakan untuk mengekalkan keaslian hidangan ditawarkan.

Bagi pengurusnya, Mohamed Faliq Abdul Malek berkata, penggunaan rempah dan bahan-bahan yang dalam masakan adalah penting bagi menghasilkan aroma dan menjamin kelazatan masakan.

“Malah kita juga menggunakan khidmat cef daripada Yaman dan Palestin bagi memberi sentuhan yang lebih asli dalam masakan. Mereka lebih arif akan selok- belok dalam menyediakan masakan, sekali gus dapat memberi kelazatan dan aroma pada setiap sajian,” katanya.

Menurutnya, dekorasi premis berkonsepkan Timur Tengah dan lokasi restoran mengadap Sungai Melaka memberi keselesaan dan ketenangan kepada pelanggan ketika menikmati hidangan yang dipesan.

“Kami mempunyai lebih 30 menu, termasuk nasi mandi dan kabsah, malah kami turut sajikan hidangan yang jarang didapati di premis lain seperti tagen, shiss tawood dan falafel.

“Dengan keenakkan dan kelazatan yang ada pada hidangan kami ini, diharap selera Timur Tengah ini dapat diterima ramai dan pelancong yang datang ke Melaka juga akan menjadikan restoran kami lokasi menjamu selera,” katanya.


Kerajaan tarik balik permohonan kebenaran merayu kes kematian tahanan dalam penjara

PUTRAJAYA, 21 Jun – Ibu kepada pekerja kilang Kamarulnizam Ismail yang meninggal dunia di penjara lapan tahun lepas akan mendapat ganti rugi sebanyak RM302,800 setelah kerajaan menarik balik permohonan kebenaran merayu di Mahkamah Persekutuan.

Peguam M. Visvanathan yang mewakili Rahaya Salleh, ketika dihubungi berkata kerajaan memfailkan notis pemberhentian permohonan kebenaran merayu pada 17 Jun lepas.

Beliau berkata kerajaan juga perlu membayar faedah serta kos sebanyak RM36,000 untuk prosiding mahkamah di Mahkamah Tinggi, Mahkamah Rayuan dan Mahkamah Persekutuan.

Pada 7 Julai tahun lepas, panel tiga hakim Mahkamah Rayuan terdiri daripada Datuk Yaacob Md Sam, Datuk Wira Ahmad Nasfy Yasin dan Datuk M. Gunalan memberikan Rahaya award sebanyak RM250,000 sebagai ganti rugi am untuk kecuaian dan RM40,800 untuk tanggungan tuntutan, RM10,000 sebagai ganti rugi khas dan RM2,000 untuk perbelanjaan pengebumian.

Semasa menyampaikan keputusan Mahkamah Rayuan, Ahmad Nasfy berkata Kamarulnizam, 39, diletakkan di bawah reman dari satu lokap ke lokap yang lain dan melalui proses soal siasat yang panjang oleh pasukan penyiasat berbeza.

Beliau berkata Kamarulnizam didakwa pada 4 Mac 2014 dan dia mengaku bersalah terhadap pertuduhan itu dan dimasukkan ke dalam lokap sebelum dibawa ke penjara Tapah sehari kemudian.

Beliau berkata penyakit radang paru-paru Kamarulnizam tidak mungkin berlaku dalam tempoh semalam dan dia juga tidak mendapat perhatian dari segi perubatan.

Dilaporkan Mahkamah Majistret Pulau Pinang telah menjatuhkan hukuman denda RM800 atau penjara 14 hari terhadap Kamarulnizam selepas dia mengaku bersalah melakukan kesalahan di bawah Seksyen 29 Akta Kesalahan Kecil 1957 dan Seksyen 89 Akta Polis 1967.

Kamarulnizam, yang bekerja di sebuah kilang gula di Pulau Pinang, memilih untuk menjalani hukuman penjara kerana memerlukan wang itu untuk memperbaiki kereta meskipun bapanya hadir di mahkamah untuk membayar denda.

Rahaya, 72, memfailkan saman itu terhadap polis, pegawai penjara dan kerajaan pada 3 Mac 2017 dan menuntut ganti rugi bagi tuntutan tanggungan, misfeasans atau salah guna kuasa dalam jawatan awam serta ganti rugi teruk, ganti rugi teladan dan ganti rugi khas setelah anaknya meninggal dunia di penjara Tapah pada 2014.- BERNAMA


Sedih kalau lihat anak murid ‘tak jadi orang’

“Namun saya pasti berasa sedih kalau ada antara mereka tidak jadi orang,” kata Ahli Dewan Undangan Negeri (ADUN) Kuala Linggi, Rosli Abdullah.

Rosli sebelum ini berkhidmat sebagai guru selama 25 tahun di Sekolah Kebangsaan (SK) Kuala Linggi tidak pernah lelah mendidik anak muridnya menjadi insan berguna.

Baginya, semangat sebagai seorang guru masih ada di dalam diri namun kini tanggungjawabnya lebih besar bagi memimpin kawasannya agar mampu membentuk sebuah masyarakat hidup dalam perpaduan yang seiring dengan kemajuan.

“Apabila bersua dengan bekas anak murid mereka masih menghormati saya malah saya lebih selesa dipanggil Cikgu berbanding sebagai Yang Berhormat (YB).

“Suasana dulu dan kini cukup berbeza dan cabarannya begitu kua, sebelum ini saya hanya perlu menjaga anak murid namun kini seluruh peringkat masyarakat perlu diberi perhatian,” katanya kepada Melaka Hari Ini.


Bomba kerah dua helikopter ke kawasan terputus hubungan di Pantai Timur

KUALA LUMPUR, 23 Dis – Jabatan Bomba dan Penyelamat (JBPM) akan mengerakkan dua helikopter miliknya ke kawasan yang terputus hubungan akibat banjir di Pantai Timur, kata Pengarah Bahagian Operasi jabatan itu Datuk Nor Hisham Mohammad.

Beliau berkata unit udara dikerahkan sekiranya bantuan aset darat dan air menghadapi masalah untuk ke kawasan yang terjejas akibat banjir seperti di Gua Musang, Kelantan yang terputus hubungan sejak empat hari lepas.

“Unit udara akan digerakkan ke kawasan tersebut bagi menghantar bekalan makanan kepada mangsa yang berada di lokasi,” katanya pada program Selamat Pagi Malaysia anjuran Radio Televisyen Malaysia di TV1 hari ini.

Nor Hisham berkata bantuan seperti penggunaan lori muatan besar seberat 10 hingga 20 tan digunakan secara praktikal di kawasan-kawasan bandar dalam menggerakkan mangsa banjir.

Dalam pada itu, Nor Hisham menasihatkan orang ramai untuk mengelakkan daripada berada di kawasan peranginan di negeri-negeri yang sedang menghadapi banjir.

“Kami tidak mahu insiden seperti kepala air berlaku di kawasan peranginan dan mohon agar orang ramai tangguh percutian mereka ke negeri-negeri terjejas banjir,” katanya.

Beliau juga menasihatkan ibu bapa supaya mengawasi dan memantau anak-anak mereka yang berada di kawasan banjir bagi mengelak perkara yang tidak diingini berlaku.


MUFC seri lagi

PETALING JAYA 10 Mac. – Kelab Bolasepak Melaka United (MUFC) mencatat keputusan seri kedua berturut-turut musim ini selepas terikat 2-2 dengan Kelab Bolasepak Petaling Jaya City (PJ City FC) di Stadium MBPJ Petaling Jaya, sebentar tadi.

MUFC yang turun sebagai pasukan pelawat terlebih dahulu di depan pada minit ke-55 menerusi jaringan pemain sayap S Kumaahran, sebelum diikat semula PJ City FC pada minit ke-70 hasil jaringan bekas penyerang kebangsaan, Darren Lok.

Perlawanan yang berlangsung sengit itu bagaimanapun dicemari sedikit kontroversi apabila pengadil perlawanan, Mohd Fairuzi Mat Desa menghadiahkan sepakan penalti ‘misteri’ kepada PJ City FC meskipun ulang tayang menunjukkan tiada kekasaran dilakukan Kumaahran terhadap pemain gantian, Ahmad Khairil Anuar Ahmad Zamri atau lebih dikenali ‘Beto’.

Sedang perlawanan dilihat berpihak kepada tuan rumah, pemain gantian, Mohamad Faris Shah Mohd Rosli muncul penyelamat skuad Hang Tuah apabila menjaringkan gol penyamaan di masa-masa kecederaan sebelum wisel penamat.

Keputusan seri itu, melayakkan kedua-dua pasukan berkongsi satu mata, sekali gus meletakkan mereka di tangga ke-8 dan 9 Liga Super musim ini dengan mengutip dua mata daripada dua perlawanan.


JKKN Melaka tampil olahan persembahan luar biasa pada 16 September

AYER KEROH 4 September – Jabatan Kebudayaan dan Kesenian Negara (JKNN) Melaka akan membawakan persembahan berkonsepkan imbas kembali (flashback) pada Sambutan Hari Malaysia Peringkat Kebangsaan pada 16 September ini.

Katanya, antara penggarab utama seni persembahan itu bukanlah hiburan semata-mata namun ia mengandungi sejarah bagaimana pembentukan Malaysia sebagai sebuah negara pada tahun 1963.

“Kita masukkan konsep ‘flashback’, ‘teatrical’ dan musikal, di mana ia bukan hiburan semata-mata namun ia mengandungi erti pembentukan Malaysia pada tahun 1963.

“Banyak konsep ‘flashback’ yang kita gunakan dan kita garab sebaik mungkin untuk membolehkan generasi sekarang menghayati nilai pembentukan Malaysia itu sndiri,” katanya.

Beliau berkata demikian dalam sidang media selepas Festival Tari Malaysia Zon Selatan dan Kejuaraan Tari Kanak-Kanak peringkat negeri di Kompleks JKKN Melaka di sini hari ini yang turut dihadiri Exco Pendidikan dan Teknologi negeri, Datuk Rais Yasin.

Mengulas lanjut, Azlina berkata seperti yang disarankan oleh Menteri Komunikasi dan Multimedia, Tan Sri Annuar Musa, beliau turut mengharapkan kesemua jemputan yang hadir ke sambutan itu memakai nuansa busana bertemakan tahun 1960-an.

“kita minta semua yang menghadiri untuk memakai busana tahun 1960-an, tetamu turut digalakkan untuk memakai baju mengikut etnik masing-masing tetapi mengikut nuansa 60-an.

“Ia akan menjadi satu kemeriahan yg luar biasa, selain mengerti hari malaysia kita juga, sama-sama mempromosikan pakaian tradisional dan etnik kita sendiri dengan bangganya di Dataran Pahlawan itu sendiri,” katanya.


Malaysia guna Bahasa Melayu untuk setiap urusan rasmi negara – PM

BANGKOK 26 Feb – Perdana Menteri Datuk Seri Ismail Sabri Yaakob berkata Malaysia menggunakan Bahasa Melayu dalam setiap urusan rasmi negara termasuk mesyuarat dan persidangan antarabangsa sebagai usaha memartabatkan Bahasa Kebangsaan.

Ismail Sabri berkata beliau telah menggunakan Bahasa Melayu ketika mesyuarat dua hala dan sidang media bersama semasa melakukan lawatan rasmi ke Brunei serta Kemboja sebelum ini dan yang terbaharu, Thailand.

“Sebelum ini, saya telah menyatakan bahawa dalam setiap urusan rasmi kerajaan, kita perlu menggunakan Bahasa Melayu. Rundingan saya di luar negara juga merupakan urusan rasmi kerajaan. Oleh sebab itu, saya menggunakan Bahasa Melayu.

“Jadi, kita tidak ada sebab untuk rasa janggal dan berbahasa Melayu ketika di luar negara kerana orang lain boleh bangga dengan bahasa masing-masing,” katanya pada sidang media bersama wartawan Malaysia di sini hari ini pada akhir lawatan rasmi tiga hari beliau ke Thailand.

Ketika mengadakan pertemuan dan mesyuarat terhad serta sidang media bersama Perdana Menteri Thailand Prayuth Chan o-cha semalam, Ismail Sabri telah menggunakan Bahasa Melayu.

Beliau berkata penduduk di ASEAN paling banyak menggunakan Bahasa Melayu dan tidak menolak kemungkinan suatu hari nanti, ia boleh dijadikan sebagai Bahasa ASEAN.

Ismail Sabri berkata di ASEAN, enam negara menggunakan bahasa sendiri dalam urusan rasmi masing-masing dan perlu diterjemah manakala empat lagi menggunakan Bahasa Inggeris.

“Jika negara itu menggunakan bahasa mereka, kita akan menggunakan Bahasa Melayu. Sekiranya negara itu menggunakan Bahasa Inggeris, kita menggunakan Bahasa Inggeris atau bahasa kita sendiri (Bahasa Melayu),” katanya.


Akta baharu larang aktiviti merokok akan diperkenalkan – Khairy

PUTRAJAYA, 17 Feb – Akta baharu akan diperkenalkan bagi melarang aktiviti merokok dan pemilikan sebarang produk merokok termasuk rokok elektronik (vape) terhadap generasi muda yang lahir selepas 2005 atau dikenali sebagai Generational End Game, kata Menteri Kesihatan Khairy Jamaluddin.

Beliau berkata pengenalan akta baharu tersebut akan dapat mengurangkan keterdedahan generasi akan datang terhadap rokok dan produk tembakau kerana pengambilannya adalah faktor utama kejadian kanser dan menyumbang 22 peratus kematian akibat kanser.

“Bermakna jika anda berumur 17 tahun dan Parlimen meluluskan akta itu, anda tidak lagi dapat membeli sebatang rokok di negara ini,” katanya ketika berucap merasmikan sambutan Hari Kanser Peringkat KKM secara maya hari ini.

Dalam pada itu, Khairy berkata terdapat peningkatan kes kanser sebanyak 11 peratus di negara ini iaitu 115,238 kes bagi tempoh 2012 hingga 2016 berbanding 103,507 kes bagi tempoh 2007 hingga 2011.

Tiga jenis kanser yang paling kerap berlaku di Malaysia dalam kalangan lelaki ialah kolorektal atau usus besar (16.9 peratus), paru-paru (14.8 peratus) dan prostat (8.1 peratus).

Menurut Khairy, kematian akibat kanser merupakan sebab utama kematian di hospital-hospital swasta iaitu 34.95 peratus dan sebab kematian keempat di hospital Kementerian Kesihatan (KKM) iaitu 11.56 peratus.

Khairy berkata pada tahun ini, kerajaan memperuntukkan RM137 juta untuk Perkhidmatan Radioterapi dan Onkologi dan jumlah tersebut tidak termasuk kos lain seperti pengimejan dan makmal untuk pengesahan diagnosa, pembedahan dan anesthesiologi, rehabilitasi dan perkhidmatan paliatif.

Pada sambutan Hari Kanser Peringkat KKM itu, Khairy turut melancarkan buku National Strategic Plan for Cancer Control Programme (NSPCCP) 2021-2025 dan buku National Strategic Plan for Colorectal Cancer (NSPCRC) 2021-2025.

Menurutnya, NSPCCP 2021-2025 mengandungi sasaran serta strategi bagi semua aspek kawalan kanser yang merangkumi Pencegahan, Pengesanan Awal, Diagnosa, Rawatan, Rehabilitasi, Penjagaan Paliatif, Rawatan Tradisional & Komplimentari (T&CM), Surveilan & Pemantauan (Registri Kanser), Penyelidikan dan Sumber Manusia.

NSPCRC 2021-2025 pula adalah subset daripada NSPCCP 2021-2025 dan merupakan pelan tindakan kanser kolorektal bagi peringkat KKM untuk mengawal kanser kolorektal, kanser kedua penting di Malaysia.- BERNAMA


Sarawak United benam Kelantan United di Stadium Hang Jebat

PAYA RUMPUT 7 Mac – Sarawak United FC melaungkan amaran awal dalam misi memburu gelaran juara Liga Premier 2021 selepas menundukkan Kelantan United FC 2-0 dalam aksi pembuka tirai di Stadium Hang Jebat, malam tadi.

Ia berpunca daripada kealpaan benteng pertahanan Kelantan United yang dimanfaatkan sepenuhnya Cristie Jayaseelan untuk membolehkan skuad The Golden Hornbill berada di depan.

Skuad dari Bumi Kenyalang itu akhirnya berjaya menggandakan jaringan pada minit ke-31 menerusi sepakan penalti yang disempurnakan Uche Agba selepas Mohamad Hariz Kamaruddin dikasari Norshahrul Idlan Talaha dalam kotak penalti.


Ibu tunggal, anak tidur dalam kereta diselamatkan

PAYA RUMPUT 9 Jun – Seorang ibu tunggal bersama anak perempuan yang didakwa berteduh di dalam kenderaan berdekatan Cheng di sini menarik nafas lega apabila diberikan rumah transit sementara sebagai tempat untuk berteduh.

Inisiatif itu dilakukan Ahli Dewan Undangan Negeri (ADUN) Paya Rumput Datuk Rais Yasin yang merasa terpanggil untuk membantu keluarga berkenaan yang tidak memiliki kediaman untuk berlindung.

“Pihak Japerun Paya Rumput menerima aduan pagi semalam oleh penduduk setempat berkaitan satu keluarga yang tidur di dalam kereta berdekatan kawasan Cheng. Justeru, saya telah mengarahkan pegawai untuk turun ke lapangan.

“Berdasarkan laporan, keluarga ini terdiri daripada seorang ibu tunggal bersama seorang anak perempuan. Saya merasa amat hiba kerana dimaklumkan bahawa anak beliau tidak dapat bersekolah disebabkan masalah pendapatan dan kesusahan hidup.

“Saya arahkan pihak Japerun berbincang dengan Lembaga Perumahan Melaka (LPM) bagi memohon rumah transit di Pokok Mangga. Pegawai Jabatan Kebajikan Masyarakat (JKM) juga dihubungi bagi mendapatkan bentuk bantuan segera,” katanya menerusi satu hantaran di Facebook rasminya, hari ini.

“Alhamdulilah permohonan pihak Japerun telah mendapat respon yang baik, buat masa ini saya bersama Setiuasaha Japerun serta pegawai LPM dan JKM menghantar keluarga ini ke rumah transit sebagai penempatan sementara mereka.

“Saya juga telah menyampaikan sumbangan kit makanan dan barangan keperluan untuk keluarga ini. Terima kasih saya ucapkan atas tindakan segera Japerun, LPM serta JKM dalam membantu mereka yang memerlukan,” katanya.


Keperluan lindung nyawa dan jamin kelansungan hidup, cabaran utama kerajaan PN- Muhyiddin

PUTRAJAYA 1 Mac. – Kerajaan Perikatan Nasional (PN) mengambil langkah berani serta proaktif untuk melindungi nyawa rakyat dan keperluan menjamin kelangsungan hidup sepanjang tahun lalu kerana pandemik COVID-19, kata Tan Sri Muhyiddin Yassin.

Perdana menteri berkata kerajaan melaksanakan Perintah Kawalan Pergerakan (PKP) untuk membendung penularan virus berkenaan dan pada masa sama memperkenalkan pelbagai pakej rangsangan ekonomi bernilai RM305 bilion untuk meringankan beban rakyat serta memastikan kelangsungan perniagaan.

“Cabaran utama kita adalah untuk mengimbangi antara keutamaan melindungi nyawa rakyat dan keperluan menjamin kelangsungan hidup. Jika boleh disimpulkan, melindungi nyawa dan kehidupan adalah dua kata kunci utama yang menggambarkan tumpuan pentadbiran Kerajaan Perikatan Nasional sejak setahun yang lalu,” katanya pada majlis Amanat Perdana Setahun Malaysia Prihatin sempena genap setahun beliau menerajui kerajaan.

Turut hadir ialah barisan Kabinet termasuk Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali, Menteri Kanan Pertahanan Datuk Seri Ismail Sabri Yaakob, Menteri Kanan Kerja Raya Datuk Seri Fadillah Yusof dan Menteri Kanan Pendidikan Datuk Dr Radzi Jidin serta ketua-ketua jabatan kerajaan.

Hari ini juga menandakan ulang tahun pertama kerajaan PN dan Muhyiddin berkata sepanjang setahun itu, negara berdepan dengan pandemik COVID-19, satu krisis kesihatan dan ekonomi di peringkat global yang tidak pernah berlaku sejak tahun 1930-an.

Beliau berkata negara tidak terkecuali daripada menerima kesan COVID-19 dengan lebih 300,000 orang telah dijangkiti virus tersebut dan ekonomi negara menguncup sebanyak 5.6 peratus pada 2020.

Muhyiddin turut mengajak orang ramai supaya mendaftar di aplikasi MySejahtera untuk mengambil suntikan vaksin COVID-19 sebagai usaha bersama dalam memerangi wabak berkenaan serta sebagai tanda sokongan kepada petugas barisan hadapan.

“Saya telah mengambil vaksin dos pertama dan Alhamdulillah saya sihat dan boleh bekerja seperti biasa. Vaksin ini selamat untuk saya dan insya-Allah, ia juga selamat untuk anda semua. Marilah kita sama-sama berdoa agar kita semua dilindungi daripada sebarang mudarat dan diberikan keamanan, keselamatan dan kesejahteraan yang berkekalan,” katanya.


Impian MUFC ganding dua penyerang import lebur

PAYA RUMPUT 7 April. – Pengendali Kelab Bolasepak Melaka United (MUFC), Zainal Abidin Hassan membayangkan sesuatu yang positif mampu dijelmakan andai dua bintang importnya dapat diturunkan di separuh masa kedua aksi Liga Super menentang Penang FC malam semalam.

Zainal berkata, dia merancang menggandingkan Alex dos Santos Goncalves dan Stefan Nikolic di separuh masa kedua, namun, Goncalvez tiba-tiba sahaja mendapat kecederaan serius di lewat babak pertama, sekali gus terpaksa menukar strategi perlawanan.

Menurutnya, Nikolic yang baru pertama kali diturunkan selepas pulih daripada kecederaan sememangnya menjadi sandaran untuk memberi impak kepada jentera serangan bersama Goncalvez, namun, beliau terpaksa melupakan hasrat itu memandangkan Goncalvez mungkin memerlukan tiga minggu hingga sebulan untuk pulih.

“Perancangan kita untuk gandingkan Nicolic bersama Alex (Dos Santos Gonzalez) tetapi malangnya Alex mendapat kecederaan yang agak berat, jadi saya terpaksa memasukkan Nikolic lebih cepat dan nampaknya menunjukkan sesuatu malam ini (semalam).

“Malangnya, kita kehilangan Alex. Jadi idam (hasrat) saya untuk dua ‘top striker’ import masih lagi tergendala untuk perlawanan akan datang,” katanya pada sidang media selepas tamat perlawanan di sini semalam.

Dalam perlawanan itu, bekas pemain import Melaka United, Casagrande menjadi duri dalam daging buat tuan rumah apabila menjaringkan dua gol di setiap babak untuk Penang FC sekali gus menghadiahkan kekalahan kedua berturut-turut MUFC.

Zainal tidak dapat menyembunyikan kekecewaan daripada kekalahan itu yang disifatkan tidak seharusnya berlaku apabila anak buahnya gagal memanfaatkan sebaiknya beberapa peluang diperoleh.

“Contohnya pada separuh pertama kita mendominasi permainan dengan begitu baik, mencipta dua tiga peluang sebelum pasukan lawan menjaringkan gol dan mendera kita sekali lagi di awal separuh masa kedua.

“Saya selalu ingatkan pemain bahawa peluang itu amat penting dan kita terlampau banyak melepaskan peluang, selepas tertekan baru kita kembali bermain seperti yang kita hendakkan, ini tidak boleh berlaku sebenarnya,” katanya.


Harga runcit RON97, RON95 dan diesel kekal

KUALA LUMPUR, 19 Oktober – Harga runcit petrol untuk kesemua jenis produk petroleum adalah tidak berubah dan kekal bagi tempoh 20 Okt hingga 26 Okt 2022.

Kementerian Kewangan (MOF) dalam kenyataan hari ini berkata harga runcit petrol RON97 kekal pada paras RM3.95 seliter, RON95 kekal pada paras RM2.05 seliter dan diesel kekal pada paras RM2.15 seliter.

MOF berkata bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan akan terus memantau kesan perubahan harga minyak mentah dunia dan mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu.


RM500 bantuan tunai kepada pekerja hilangan pendapatan

Perdana Menteri, Tan Sri Muhyiddin Yassin berkata, kerajaan akan menyalurkan bantuan itu berdasarkan data Kumpulan Wang Simpanan Pekerja (KWSP) atau Pertubuhan Keselamatan Sosial (PERKESO) dalam tahun ini.

“Bantuan ini memanfaatkan sehingga sejuta ahli dan melibatkan implikasi kewangan RM500 juta,”katanya ketika mengumumkan Pakej Perlindungan Rakyat dan Pemulihan Ekonomi (PEMULIH) bernilai RM150 bilion.


COVID-19: Catat 2,525 kes baharu, jumlah harian tertinggi jadi khabar duka penutup 2020

KUALA LUMPUR 31 Dis – Khabar duka menutup hari terakhir tahun 2020 apabila kes baharu COVID-19 mencatat jumlah tertinggi, 2,525 kes sejak setahun pandemik itu melanda negara.

Dengan perkembangan terbaharu ini, Ketua Pengarah Kesihatan Tan Sri Dr Noor Hisham Abdullah berkata, jumlah kes positif di Malaysia mencecah 113,010 kes, dengan jumlah kes aktif pula adalah 23,598 kes.

“Selangor melaporkan kes harian baharu tertinggi iaitu sebanyak 1,205 kes, daripada jumlah itu sebanyak 995 kes adalah daripada kluster-kluster dan saringan kontak rapat COVID-19 yang aktif dijalankan di lapangan.

Memperincikan kes mengikut negeri, selain Selangor, Sabah dan Melaka, Kuala Lumpur mencatat 222 kes, Johor (194), Pulau Pinang (92), Negeri Sembilan (78) Labuan (63) Kelantan (37), Perak (33), Kedah (24), Terengganu (17) Pahang (15), Putrajaya (5) dan Sarawak 2 kes.

Manakala bagi kes kematian ia melibatkan lima lelaki dan tiga wanita warganegara yang berusia 39 hingga 79 tahun di Johor, Selangor, Kelantan, Negeri Sembilan dan Kedah. – BERNAMA


Lebih 15 juta individu dewasa Malaysia terima dos penggalak

KUALA LUMPUR, 22 Mac – Sebanyak 15,507,221 individu dewasa atau 65.9 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data menerusi laman web COVIDNOW, sejumlah 22,944,111 atau 97.5 peratus daripada populasi sama telah melengkapkan vaksinasi mereka manakala 23,220,067 atau 98.7 peratus menerima sekurang-kurangnya satu dos vaksin.

Bagi remaja berusia 12 hingga 17 tahun pula, 2,844,722 individu atau 91.4 peratus daripada populasi itu telah melengkapkan vaksinasi mereka manakala 2,942,850 atau 94.6 peratus menerima sekurang-kurangnya satu dos vaksin.

Sementara itu, untuk populasi kanak-kanak berusia lima hingga 11 tahun, 1,267,491 individu atau 35.7 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids).

Vaksinasi harian semalam menyaksikan sebanyak 28,360 dos diberikan meliputi 4,848 dos pertama; 1,651 dos kedua dan 21,861 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,515,709.

Sementara itu, menurut portal GitHub Kementerian Kesihatan, 63 kes kematian akibat COVID-19 direkodkan semalam dengan Johor tertinggi iaitu 14 kes, diikuti Selangor 13 kes, Perak (12), dan Kedah (empat).

Selain itu, tiga kes dilaporkan masing-masing di Pulau Pinang, Sarawak dan Kuala Lumpur diikuti Melaka, Sabah dan Terengganu dengan dua kes masing-masing, dan satu kes dilaporkan di Kelantan, Negeri Sembilan, Pahang, Perlis dan Labuan.- BERNAMA


Pantau, kemas kini gejala COVID-19 di MySejahtera sepanjang kuarantin – Khairy

KUALA LUMPUR, 23 Feb – Individu yang positif COVID-19 perlu memantau dan mengemas kini gejala yang dialami di aplikasi MySejahtera setiap hari supaya tahap kesihatan mereka dapat dipantau sepanjang tempoh kuarantin.

Menteri Kesihatan Khairy Jamaluddin melalui video TikTok yang dikongsi di akaun Twitter beliau hari ini menasihati individu yang positif COVID-19 supaya menghubungi atau terus ke fasiliti kesihatan terdekat jika mendapati gejala yang dialami semakin serius.

“Jika positif, laporkan keputusan ujian COVID-19 di MySejahtera. Semasa dalam tempoh kuarantin, anda akan menerima notifikasi pada (ruangan) Things To Do. Ini adalah alat penilaian kesihatan dan anda boleh mengemas kini gejala yang anda alami sentiasa,” katanya.

Khairy turut menasihati orang ramai supaya sentiasa mengamalkan TRIIS iaitu uji, lapor, asing, maklum dan dapatkan rawatan serta memakai pelitup muka. – BERNAMA


Acryl Sani mahu PDRM teruskan perjuangan yang belum tamat

KUALA LUMPUR 3 Mei. – Datuk Seri Acryl Sani Abdullah Sani yang bakal menggalas jawatan Ketua Polis Negara (KPN) berkuat kuasa esok mahu semua kepimpinan Polis Diraja Malaysia meneruskan perjuangan pasukan itu yang belum tamat.

“Menjadi KPN adalah satu tugas yang berat seolah-olah beban diletakkan di atas kedua-dua bahu saya…saya percaya saya tidak mampu untuk menggalas tanggungjawab ini jika bersendirian,” katanya pada sidang media selepas majlis serah terima tugas KPN di Bukit Aman di sini hari ini.

“Saya akan berikan fokus PDRM tidak berapa lama lagi dalam satu sesi khas untuk semua media. Pada sesi itu saya akan bentangkan apakah perkara-perkara yang perlu menjadi fokus utama PDRM,” katanya.

Terdahulu, Acryl Sani menerima tugas dan Tongkat Kuasa Ketua Polis Negara daripada Ketua Polis Negara Tan Sri Abdul Hamid Bador di Mes Pegawai Kanan Bukit Aman, di sini.

Majlis serah terima tugas jawatan nombor satu PDRM itu disaksikan Timbalan Menteri Dalam Negeri Datuk Seri Ismail Mohamed Said yang mewakili Menteri Dalam Negeri.


Akui kelemahan, urus banjir akan ditambah baik, tanggungjawab bersama – PM Ismail Sabri

JELEBU, 21 Dis – Perdana Menteri Datuk Seri Ismail Sabri Yaakob tidak menafikan terdapat kelemahan dalam pengurusan banjir terutamanya di Selangor dan ia akan ditambah baik dari semasa ke semasa.

Beliau berkata tanggungjawab pengurusan bencana banjir bukan setakat kerajaan Persekutuan tetapi kerajaan negeri dan pihak berkaitan setiap daerah memainkan peranan penting.

“Saya tidak menafikan (kelemahan) dan akan menambah baik pada masa akan datang… Tanggungjawab banjir bukan setakat kerajaan Persekutuan tetapi kerajaan negeri dan frontliners adalah daerah-daerah.

“Agensi Pengurusan Bencana Negara (NADMA) hanya koordinator… kalau dianggap kelemahan koordinasi saya tidak membela sesiapa dalam keadaan begini, bagi saya semua perlu dipertanggungjawabkan,” katanya kepada pemberita selepas melawat mangsa banjir di Dewan Besar D’Sury di sini.

Sementara itu, Ismail Sabri berkata semasa mesyuarat secara maya bersama menteri besar negeri-negeri lain pagi tadi, beliau dimaklumkan kesiapsiagaan banjir di Terengganu, Kelantan dan Pahang teratur kerana situasi banjir sering berlaku di negeri tersebut.

“Namun berbeza di Selangor, bencana yang menimpa negeri itu adalah di luar jangkaan. Cuma di Selangor ada masalah… kita transparent (telus) dari segi ini dan saya tidak mahu melindungi sesiapa… di negeri lain, pantai timur, banjir telah jadi seperti acara tahunan.

“Jadi semua persiapan sudah dibuat termasuk dengan data lengkap… hanya menunggu untuk buka PPS atau tidak sahaja, kedua PPS dikenal pasti dan sudah ada, setiap tahun semua akan pindah ke tempat yang sama,” katanya.

Beliau berkata peraturan membuka pusat operasi bencana mempunyai prosedur operasi standard yang perlu dipatuhi iaitu apabila sebuah rumah terjejas, wajib membuka bilik gerakan.

Katanya di Selangor bukan satu rumah terjejas tetapi semua terkesan banjir dan mangsa berpindah secara serentak terutamanya di daerah Petaling dan Shah Alam.


Ekonomi Malaysia dijangka pulih pada 2021

KUALA LUMPUR 17 Dis. – Pertumbuhan ekonomi Malaysia dijangka kembali pulih tahun depan berikutan keberkesanan pelancaran program vaksinasi COVID-19, pergerakan eksport berterusan dan momentum peningkatan dalam penggunaan dan pelaburan.

Ahli ekonomi kanan Kumpulan Bank Dunia, Shakira Teh Sharifuddin berkata bank menjangkakan program vaksinasi pertama akan dilancarkan pada suku pertama 2021.

“Dari segi sektor, nampaknya terdapat peningkatan dalam pembuatan pada suku ketiga, terutama dalam sektor elektrik dan elektronik. Kami turut melihat sektor seperti pertanian sangat berdaya tahan.

“Bergerak ke hadapan, dengan pembukaan kembali ekonomi secara berperingkat, kami mengharapkan peningkatannya dapat dilakukan secara meluas,” katanya semasa taklimat media selepas pelancaran Malaysia Economic Monitor December 2020 hari ini.

Bank Dunia mengunjurkan ekonomi Malaysia berkembang 6.7 peratus pada tahun 2021, selepas menguncup 5.8 peratus pada 2020 berikutan pelbagai ketidakpastian seperti penggunaan vaksin yang berkesan dan kepesatan pemulihan pertumbuhan global.

Walaupun Malaysia akan menyaksikan pemulihan pada 2021, negara tidak dijangka pulih sepenuhnya daripada kejutan COVID-19 untuk beberapa tempoh akan datang, kata bank dalam laporan berkenaan.

Bank Dunia berkata kemerosotan ekonomi yang disebabkan oleh pandemik dan pakej rangsangan yang dilaksanakan datang bersama kos yang perlu ditampung, dan ia menjangkakan defisit fiskal Malaysia akan meningkat kepada 6.0 peratus daripada keluaran dalam negara kasar (KDNK) pada tahun 2020, sementara hutang kerajaan persekutuan telah bertambah kepada 60.7 peratus daripada KDNK.

Sementara itu, pendapatan kerajaan persekutuan dijangka menyusut kepada 15.1 peratus daripada KDNK pada 2021, sekali gus ia mengekang kemampuan kerajaan untuk memberi tindak balas kepada kejutan masa hadapan dan terus membiayai agenda pertumbuhan inklusif jangka panjangnya.

Mengenai Belanjawan 2021 yang telah diluluskan di Dewan Rakyat baru-baru ini, Shakira berkata ia akan membantu pemulihan ekonomi melalui beberapa inisiatif seperti program pemindahan wang tunai untuk membantu isi rumah yang mudah terjejas/rentan, dan pengenalan program kemahiran dan peningkatan kemahiran.


Mayat lelaki ditemukan dengan tangan, kaki berikat

Ketua Polis Daerah Gombak ACP Zainal Mohamed Mohamed berkata mayat yang identitinya belum dikenal pasti itu ditemukan seorang lelaki tempatan yang kemudian menghubungi Balai Polis Rawang pada 11.40 pagi.

Beliau berkata bertindak atas maklumat, sepasukan polis dari Ibu Pejabat Polis Daerah Gombak termasuk pasukan forensik dan Unit Anjing Pengesan (K9) telah digerakkan ke lokasi bagi menjalankan siasatan.

“Hasil siasatan awal mendapati mangsa merupakan seorang lelaki tempatan berumur lingkungan 40-an. Bagaimanapun, tiada sebarang dokumen pengenalan diri dijumpai pada mayat berkenaan.

Pemeriksaan pada tubuh si mati yang tangan dan kakinya diikat dengan tali nilon menemukan kesan kecederaan dan luka yang parah di bahagian atas kepala,” katanya dalam satu kenyataan hari ini.

“Kes disiasat mengikut Seksyen 302 Kanun Keseksaan iaitu bunuh dan suspek yang terlibat serta motif kejadian masih dalam siasatan,” katanya sambil menambah mayat dibawa ke Hospital Kuala Lumpur untuk dibedah siasat.

Beliau berkata orang ramai yang melihat atau mempunyai maklumat mengenai kejadian terbabit diminta menghubungi pegawai penyiasat ASP R Kolanthaivelu di talian 03-61262222 atau 019-2579232. – BERNAMA


KKM keluarkan kompaun kepada Lim Kit Siang – Khairy

KUALA LUMPUR, 22 Mac – Kementerian Kesihatan (KKM) telah mengeluarkan kompaun kepada Ahli Parlimen Iskandar Puteri Lim Kit Siang atas kesalahan melanggar prosedur operasi standard (SOP) pengawalan wabak COVID-19.

Menteri Kesihatan Khairy Jamaluddin menerusi perkongsian di Twitter berkata kompaun berkenaan dikeluarkan pada 20 Mac dan beliau turut menyertakan bukti kertas saman terhadap Lim.

Khairy membuat perkongsian itu sebagai reaksi selepas Ahli Parlimen Pekan Datuk Seri Najib Tun Razak mempersoalkan mengapa Lim tidak didenda kerana berpelukan dengan ahli parti pada Kongres Kebangsaan DAP ke-17 yang berlangsung Ahad lepas.

“Kompaun sudah dikeluarkan kepada @limkitsiang. KKM juga harap @NajibRazak bayar satu kompaun yang dikeluarkan semasa PRN (Pilihan Raya Negeri) Johor yang masih belum settle (dijelaskan).

“KKM juga harap @NajibRazak menerima empat lagi kompaun yang dihantar melalui pos daftar yang pegawai DS (Datuk Seri) enggan terima sebelum ini,” katanya.

Sebelum ini, Khairy dilaporkan berkata KKM mengeluarkan lima kompaun kepada bekas perdana menteri itu atas kesalahan pelanggaran SOP pada PRN Johor.- BERNAMA


Kem latihan skuad Harimau Malaya dipendekkan

KUALA LUMPUR 28 Mac. – Pasukan bola sepak kebangsaan telah menamatkan kem latihan pusat di Johor Bahru, dua hari lebih awal berbanding perancangan asal sehingga Selasa ini.

Pengendali skuad Harimau Malaya, Tan Cheng Hoe berkata kem selama sembilan hari itu dipendekkan bagi memberi ruang kepada pemain berehat serta melakukan persiapan lebih awal bersama kelab masing-masing memandangkan aksi liga seterusnya agak dekat.

Beliau berkata ketiadaan aksi persahabatan antarabangsa pada kem tersebut yang diadakan buat kali pertama sejak November 2019, turut mempengaruhi keputusan itu.

“Saya berasa gembira melihat reaksi positif yang ditunjukkan pemain dalam tempoh seminggu ini selepas setahun lebih kami tidak berkumpul bersama, selain komitmen tinggi yang ditunjukkan biarpun telah mengharungi jadual padat lima perlawanan Liga Super dalam tempoh dua minggu sebelum melapor diri.

“Walaupun kem dipendekkan, ia tetap mencapai objektifnya, iaitu saya dapat lihat pemain masih berjaya mengekalkan corak permainan kita terutama dari segi taktikal, memahami cara pasukan kita bermain. Saya cukup berpuas hati,” katanya menerusi kenyataan di Facebook rasmi Persatuan Bola Sepak Malaysia (FAM).

Kem latihan pusat bermula Isnin lalu adalah bagi mempersiapkan skuad Harimau Malaya menghadapi baki saingan Kumpulan G kelayakan Piala Dunia 2022/Piala Asia 2023 yang bakal diadakan secara karnival di Emiriah Arab Bersatu (UAE) pada Jun ini.

Malaysia dijadualkan menyambung balik aksi kelayakan itu, yang terganggu lebih setahun akibat pandemik COVID-19, menentang UAE pada 3 Jun, diikuti aksi menentang Vietnam (11 Jun) dan Thailand (15 Jun).

Mengulas lanjut, Cheng Hoe berkata banyak perkara positif dapat dilihat dalam pasukan, terutamanya pemain-pemain baharu yang cepat menyesuaikan diri serta bekerjasama sebagai satu pasukan, selain persefahaman dalam kalangan pemain yang baik.

“Saya harap, apabila kita berkumpul semula pada Mei nanti, para pemain dapat datang dengan keadaan cukup bersedia dan bebas daripada kecederaan supaya kita akan dapat terus beri fokus sepenuhnya untuk baki tiga perlawanan kempen kelayakan yang cukup penting.

“Diharap juga dengan pelepasan awal ini, para pemain dapat rehat secukupnya dan bersedia untuk kembali menyambung aksi Liga Super bersama kelab masing-masing bermula Jumaat dan Sabtu ini (2 dan 3 April),” tambahnya.

Cheng Hoe mewakili pihak FAM dan skuad Harimau Malaya, turut merakamkan penghargaan kepada kelab Johor Darul Ta’zim (JDT) atas kesudian berkongsi kemudahan pusat latihan mereka sepanjang tempoh itu.


Kilang bungkus teh, kopi disyaki guna logo halal tidak sah diserbu

JOHOR BAHRU, 15 Feb – Sebuah kilang pembungkusan minuman teh dan kopi di Kulai yang dipercayai menggunakan logo halal tidak sah untuk tujuan perdagangan, diserbu petang semalam.

Pengarah Kementerian Perdagangan Dalam Negeri dan Kos Sara Hidup (KPDN) Negeri Johor Lilis Saslinda Pornomo berkata seramai 12 anggota penguat kuasa termasuk daripada Jabatan Agama Islam Negeri Johor (JAINJ) menyerbu kilang berkenaan pada 3 petang.

Beliau berkata sekiranya didapati bersalah, syarikat berkenaan boleh didenda tidak melebihi RM200,000 manakala individu boleh didenda tidak melebihi RM100,000 atau dipenjarakan selama tempoh tidak melebihi tiga tahun atau kedua duanya.

Katanya KPDN sentiasa menjalankan operasi bersepadu dengan pelbagai agensi untuk memastikan operasi perniagaan dilakukan dengan cara yang dibenarkan dan pengguna boleh mendapatkan barangan serta perkhidmatan tanpa rasa waswas terutama berhubung isu halal.

Orang ramai diseru menyalurkan maklumat atau aduan di talian hotline KPDN 1800 886 800, Pusat Arahan Penguatkuasaan (ECC) 03-8882 6245/6088 dan aduan WhatsApp 019-279 4317 atau 019-848 8000.


10,000 banduan yang layak akan ditempatkan di industri, isi tenaga kerja

KAJANG, 22 Mac – Seramai 10,000 banduan yang layak akan menjalani program Sistem Parol, Pelepasan Banduan Secara Lesen dan Program Reintegrasi Penghuni, sebagai usaha mengekang kesesakan dalam penjara, kata Menteri Dalam Negeri Datuk Seri Hamzah Zainudin.

Beliau berkata menerusi program tersebut, dijangkakan 80 peratus daripada banduan berkenaan akan ditempatkan dalam industri sekali gus dapat mengisi kekosongan tenaga kerja yang menggunakan warga asing

“Melalui program ini juga, kerajaan mampu menjimatkan kos pengurusan penjara sebanyak RM182 juta setahun,” katanya kepada pemberita pada Majlis Sambutan Hari Penjara ke-232 di Maktab Penjara Kajang di sini, hari ini.

Turut hadir Ketua Setiausaha Kementerian Dalam Negeri Datuk Seri Wan Ahmad Dahlan Abdul Aziz dan Ketua Pengarah Jabatan Penjara Datuk Nordin Muhammad.

Menurut Hamzah program yang memberi peluang kepada banduan untuk berada dalam komuniti itu, didapati berjaya dengan 99.63 peratus daripada mereka tidak lagi mengulangi kesilapan atau kembali semula ke penjara.

Sementara itu, mengenai Rang Undang-Undang (RUU) Perintah Kehadiran Wajib (Pindaan) 2021 yang dijadual untuk bacaan kali kedua pada persidangan Dewan Rakyat, beliau berkata RUU tersebut jika diluluskan akan membolehkan mahkamah memerintahkan hukuman alternatif pemenjaraan dengan mengambil kira kesalahan pesalah.

“Pesalah bukan sahaja boleh dipulihkan melalui kerjasama kerajaan dan komuniti, malah mampu untuk meneruskan kehidupan dan pada masa sama menjalani hukuman dalam komuniti yang akan diselia oleh pegawai Jabatan Penjara.

Dalam pada itu, Hamzah berkata kerajaan akan terus meningkatkan keupayaan sumber manusia Jabatan Penjara bagi memastikan sistem penyampaian kerajaan dapat dilaksana dengan berkesan, serta memperluaskan Pejabat Parol Daerah kepada 100 berbanding 52 pada masa ini.

“Sebanyak 347 pegawai dan anggota penjara perjawatan baharu telah diluluskan bagi meningkatkan keupayaan jabatan dalam melaksanakan Pemulihan Dalam Komuniti,” katanya.- BERNAMA


DUN Merlimau: Dr Akmal hadiahkan televisyen baharu kepada pasangan suami isteri

MERLIMAU 29 April – Rasa simpati akan nasib golongan memerlukan di Dewan Undangan Negeri (DUN) Merlimau, Dr Muhamad Akmal Saleh menghadiahkan sebuah televisyen baharu kepada pasangan suami isteri, hari ini.

Beliau yang juga Ahli Dewan Undangan Negeri (ADUN) Merlimau berkata, hadiah itu merupakan sesuatu yang tidak disangka mahupun dirancang, sebaliknya ia terjadi secara kebetulan apabila melihat sepasang suami isteri yang sedang asyik melihat televisyen di sebuah kedai elektrik.

“Tadi singgah kejap di kedai elektrik perasan ada satu pasangan tengah tengok televisyen yang dipamerkan. Setiap kali pasangan tersebut tanya pada tauke kedai tentang harga pastinya mereka terdiam seperti tengah buat kira-kira dalam pemikiran.

“Saya beranikan diri tanya rumah di mana untuk memulakan perbualan, rupanya mereka nak belikan televisyen untuk anak-anak di rumah kerana televisyen yang ada sudah uzur, anak-anak selalu tanya bila boleh dapat televisyen baru, tetapi bajet yang ada tidak cukup untuk mereka beli.

“Jadi saya nak kongsikan kegembiraan di hari raya ni kita belanja anak-anak akak Munirah dan abang Azman televisyen baru supaya mereka boleh rasa kegembiraan seperti yang pernah saya rasa dahulu,” katanya menerusi satu hantaran di Facebook rasminya hari ini.

“Teringat masa saya kecil dulu, rumah kami hampir dua tahun tiada televisyen sebab rosak…ketika itu selalu tanya mak dan ayah bila nak dapat televisyen baru macam kawan-kawan yang lain.

“Sedih bila terkenangkan zaman kami dahulu bila ayah belikan televisyen baru rasa gembira sampai melompat-lompat sebab akhirnya dapat tengok televisyen macam kawan-kawan lain,” katanya.


Masjid, sekolah baharu di DUN Paya Rumput

PAYA RUMPUT 7 Disember – Melepasi tempoh setahun menjadi Ahli Dewan Undangan Negeri (Adun) Paya Rumput, Datuk Rais Yasin akan terus komited memacu kemajuan kawasan itu.

Katanya, sebelum ini penduduk di sekitar kawasan itu berdepan kesukaran untuk menunaikan solat Jumaat berikutan masjid sedia ada tidak mampu menampung kapasiti jemaah.

“Ramai penduduk mengadu masjid sentiasa penuh apabila solat Jumaat dan solat-solat yang penting, jadi Kerajaan Negeri mengambil tindakan untuk membina sebuah masjid baharu.

“Insya-Allah, masjid baharu di Cheng Perdana dengan kapasiti sehingga 900 jemaah akan siap dalam tempoh terdekat, yang mana ia membabitkan peruntukan hampir RM6 juta,” katanya kepada Melaka Hari Ini.

Katanya, sebelum ini, kawasan berkenaan tidak pernah mempunyai sekolah agama dan dengan pembinaan itu ia dapat mengurangkan beban ibu bapa yang sebelum ini terpaksa menghantar anak mereka ke sekolah agama yang lebih jauh.

“SRA Tampoi ini akan dibina dengan peruntukan sebanyak RM4 juta, dan sekolah ini cukup untuk menampung keperluan yang mendesak di kawasan terbabit.

Selaku Exco Pendidikan, Teknologi dan Telekomunikasi Negeri, beliau turut meneruskan janji manifestonya pada Pilihan Raya Negeri (PRN) Melaka yang lalu untuk memberi tuisyen percuma buat anak-anak DUN Paya Rumput.

“Di bawah DUN Paya Rumput, terdapat dua buah sekolah menengah yang mempunyai pelajar SPM iaitu Sekolah Menengah Kebangsaan (SMK) Paya Rumput dan SMK Tun Haji Abdul Malek.

“Oleh sebab itu, penting tuisyen percuma ini diadakan dan kita turut berbesar hati apabila Tabung Amanah Pendidikan Negeri Melaka (TAPEM) telah menambah peruntukan setiap sekolah ini untuk meneruskan tuisyen percuma di bawah DUN Paya Rumput,” ujarnya.

Dalam pada itu, Rais turut memberitahu beberapa kawasan yang kerap dilanda banjir seperti di Kampung Lanjut Manis, Kampung Tanah Merah dan Padang Siapong hampir menemui titik noktah menerusi kerja-kerja naik taraf saliran yang dijalankan.

Di samping itu, katanya, kerja-kerja selenggara akan turut dipergiat di kawasan-kawasan lain antaranya Cheng dan Tanjung Minyak yang berpotensi dilanda banjir kilat apabila berlaku hujan melebihi satu jam.

“Ada juga kawasan longkangnya kita selenggara, di kawasan kampung juga begitu, Jabatan Pengairan dan Saliran (JPS) Negeri dan Jabatan Kerja Raya (JKR) Negeri serta Majlis Bandaraya Melaka Bersejarah (MBMB) banyak membantu mengatasi isu banjir dalam DUN Paya Rumput ini,” katanya.

Politik:-
– Exco Pergerakan Pemuda UMNO Malaysia (2018 – kini)
– Ahli Majlis Kerja Tertinggi UMNO Malaysia (2018 – kini)
– Ketua Pergerakan Pemuda UMNO Bahagian Tangga Batu (2018 – kini)


Lebih 5,000 ‘serbu’ Rumah Terbuka DUN Paya Rumput

PAYA RUMPUT 7 Mei – Dianggarkan lebih 5,000 pengunjung memeriahkan Rumah Terbuka Aidilfitri Dewan Undangan Negeri (DUN) Paya Rumput, hari ini.

Majlis itu turut dimeriahkan lagi dengan kehadiran Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman.

Majlis tersebut diadakan di kediaman ADUN Paya Rumput Datuk Rais Yasin di Teratak Jaya, Kampung Paya Rumput di sini seawal jam 10 pagi hingga 5 petang.


AirAsia tambah pesawat menjelang Julai – Nanta

KUALA LUMPUR, 12 Mei – Syarikat penerbangan AirAsia akan menambah pesawat secara berperingkat menjelang Julai ini bagi menampung permintaan penumpang, kata Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi.

Beliau berkata komitmen itu diberikan semasa pertemuan antara pihaknya bersama AirAsia hari ini yang disertai Pengerusi Eksekutif Kumpulan AirAsia Datuk Kamarudin Meranun, Ketua Pegawai Eksekutif AirAsia Berhad Riad Asmat, Ketua Setiausaha KPDNHEP Azman Mohd Yusof dan Timbalan Ketua Setiausaha (Pendayaupayaan Pengguna) KPDNHEP Datin Roszanina Wahab.

Menurut Nanta, menerusi penerangan teknikal dan justifikasi rentetan isu kelewatan rangkaian penerbangan AirAsia baru-baru ini, pihak syarikat telah memaklumkan usaha mitigasi bagi mengelak kejadian tersebut berulang.

“Ia merangkumi penambahan pesawat secara berperingkat (berbanding 40 ketika ini) bagi menampung permintaan, terdekat menjelang Julai dan aduan pelanggan akan diselesaikan menerusi empat saluran AirAsia,” kata Nanta menerusi catatan di laman Facebook rasmi beliau hari ini.

Menurut Nanta, AirAsia juga bersetuju untuk memberi kerjasama berkaitan isu pengguna dan pihak kementerian akan terus mengadakan libat urus dari semasa ke semasa.

Sebelum ini, Nanta berkata empat punca kelewatan penerbangan AirAsia disebabkan jumlah pesawat yang terhad, kekangan operasi dan kawal selia, isu teknikal yang turut terkait dengan ‘pintasan burung’ pada enjin pesawat serta panahan kilat terhadap pesawat selain keadaan cuaca.


MyICE: Melaka sasar 100 persatuan rebut geran RM1 juta

AYER KEROH 14 April – Melaka menyasarkan lebih 100 persatuan yang berdaftar di bawah Jabatan Pendaftaran Pertubuhan Malaysia (JPPM) merebut geran berjumlah RM1 juta yang ditawarkan menerusi Malaysian Incentive Community Empowerment (MyICE).

Menerusi MyICE setiap persatuan berdaftar sebelum Disember 2021 di bawah empat kategori iaitu kebajikan, keselamatan, hak asasi dan sosial layak memohon geran maksima RM10,000 bagi menjalankan program dan pembangunan kapasiti mengikut syarat ditetapkan.

EXCO Badan Bukan Kerajaan (NGO) Negeri V P Shanmugam berkata, di Melaka sahaja terdapat 1,705 persatuan yang layak memohon geran berkenaan sebaik MyICE mula dibuka 1 Feb lalu.

Bagaimanapun, katanya, setakat 14 April, hanya 46 sahaja persatuan yang memohon MyICE dan daripada jumlah itu, tujuh ditolak, 18 ‘keep in view’ dan hanya 21 yang diluluskan.

“Mungkin disebabkan sebelum ini ramai yang beranggapan geran hanya diberikan kepada persatuan penduduk sahaja, sedangkan kali ini geran itu boleh dimanfaatkan persatuan daripada empat kategori yang dinyatakan.

“Kalau boleh kita mahu lebih 100 persatuan memohon MyICE kerana jika melebihi peruntukan RM1 juta yang diberikan sekali pun, kita masih boleh mendapatkan kuota dari negeri-negeri lain yang mungkin tidak melepasi kuota ditetapkan.

“Jadi, saya mohon kepada persatuan yang layak untuk segera memohon menerusi www.eroses.gov.my yang mana permohonan itu perlulah dikemukakan oleh setiausaha pertubuhan dan bukannya secara individu,” katanya.

Beliau berkata demikian dalam sidang media Geran MyICE di Pejabat JPPM Melaka, di sini, hari ini, yang turut dihadiri Pengarah JPPM Melaka Nurhafidah Ali.

Sementara itu, Nurhafidah berkata, setiap persatuan yang hendak memohon geran MyICE perlulah mengemukakan cadangan program yang bersesuaian dengan matlamat asal penubuhan persatuan itu.

“Begitu juga dengan pertubuhan dari kategori keturunan yang mana mereka memang layak memohon, tetapi ada di antaranya memohon untuk menganjurkan Hari Keluarga untuk sewa hotel dan sebagainya. Jadi, seperti ini memang kita tolak kerana ia tiada sifat-sifat kesukarelawanan.

“Selain itu, kita juga minta semua pertubuhan yang memohon agar tidak menggunakan akaun peribadi untuk mendapatkan geran berkenaan, sebaliknya perlu mendaftar di bawah akaun persatuan,” katanya.

Tambahnya, bagi persatuan yang berdepan kekangan dari sudut permohonan secara dalam talian, pihak JPPM Melaka sedia membantu untuk membantu memudahkan permohonan mereka.


24 pusat pemasangan RFID disediakan di lebuh raya PLUS

KUALA LUMPUR, 18 April – Sebanyak 24 Pusat Pemasangan RFID (Identifikasi Frekuensi Radio) disediakan di sepanjang lebuh raya PLUS Malaysia Bhd (PLUS) yang merupakan sebahagian daripada lebih 60 pusat pemasangan di seluruh negara.

Menurut PLUS dalam satu kenyataan, pusat itu dikendalikan oleh pasukan yang berdedikasi dan komited sepenuhnya dalam memasang dan memastikan kadar pengesanan yang tinggi daripada tag RFID pada setiap kenderaan.

“Kami juga ingin menggalakkan pelanggan yang mengalami isu pengesanan tag RFID untuk mengunjungi mana-mana pusat pemasangan terdekat untuk pemeriksaan lanjut bagi membetulkan masalah yang dihadapi berkenaan tag RFID,” katanya.

Sementara itu, PLUS berkata harga jualan tag RFID tidak diputuskan atau dikenakan oleh PLUS dalam apa jua cara dan ia adalah mengikut budi bicara mutlak Touch ‘n Go Sdn Bhd sebagai pemilik produk gerbang pembayaran termasuk kad Touch ‘n Go dan peranti SmartTAG.

“Apabila kami mendapat lebih banyak trafik melalui lorong RFID, kami mengumpul lebih banyak data. Data tambahan ini membolehkan kami untuk terus memperbaiki dan meningkatkan kecekapan sistem sepanjang masa, untuk memberikan pelanggan pengalaman perjalanan yang lebih lancar,” katanya.


Tahap siap siaga jentera BN memuaskan – Mohamad

Beliau berkata kesemua 10 negeri yang dilawatinya mencatatkan skor melebihi lima daripada 10 markah dan ini memberikan petunjuk positif kesediaan mereka untuk menghadapi PRU15 pada bila-bila masa.

“Saya lihat tahap kesiapsiagaan mereka bagus tetapi ada juga negeri yang perlu memperkemaskan jentera mereka khususnya dalam menghadapi jumlah pengundi baharu yang begitu ramai setelah didaftarkan secara automatik oleh Suruhanjaya Pilihan Raya.

“Setakat ini, tiada negeri prestasinya di bawah markah lima dan negeri-negeri yang mengalami kekangan jentera,” katanya kepada pemberita selepas Majlis Perjumpaan Jentera Pilihan Raya BN Negeri Melaka di sini hari ini.

Mengulas persiapan jentera BN di Melaka, Mohamad yang juga Pengarah Pilihan Raya BN berkata negeri itu mencatat markah lapan daripada 10, satu pencapaian baik dan ini mungkin menurutnya ekoran negeri itu baharu selesai menghadapi Pilihan Raya Negeri dan masih mempunyai jentera yang mantap.


Pasukan bola jaring Melaka sasar kedudukan empat terbaik

AYER KEROH 17 September – Meskipun mempertaruhkan barisan pemain bawah 20 tahun, jurulatih pasukan bola jaring Melaka beraksi di Sukan Malaysia (Sukma) XX MSN 2022 yakin anak buahnya tidak akan jadi pasukan ‘belasahan’.

Noorrul Afniza Ahmad Jamaludin berkata, berbanding negeri lain yang menurunkan pasukan 23 tahun, Melaka optimis dapat memberikan aksi terbaik dan cabarang kepada lawan hasil daripada latihan intensif diatur.

“Daripada segi pengalaman saya akui kita memang kurang, kerana daripada 12 pemain lapan orang adalah bawah 17 tahun, terlalu muda tetapi saya yakin dengan pengalaman pemain senior, mereka pasti dapat membantu.

“Pencabar utama sudah pasti Pahang kerana menurunkan pemain kebangsaan tetapi kita akan memberikan persembahan terbaik untuk layak ke pusingan seterusnya,” katanya ketika ditemui pada Majlis Pelepasan Pasukan Bola Jaring Negeri Melaka di MITC Hotel, pagi ini.

Hadir sama, Bapa Bapa Angkat Persatuan Bola Jaring Negeri Melaka, Siti Faizah Abdul Azis yang juga Ahli Dewan Undangan Negeri (Adun) Sungai Rambai, Pengurus Besar MITC Hotel Sazali Sabri selain wakil Jabatan Pengairan dan Saliran (JPS) yang juga Jabatan Angkat kepada pasukan bola jaring.

“Perancangan kita untuk sediakan pasukan Sukma 2024 dan tidak sangka untuk tahun ini penyertaan diterima. Sudah pasti kita mahu berada dalam kelompolterbaik kerana ini peluang untuk kita beraksi pada 2024 nanti,” katanya.